
PËR DISA NDRYSHIME NË LIGJIN NR. 10 463, DATË 22.9.2011, “PËR MENAXHIMIN E INTEGRUAR TË MBETJEVE”, TË NDRYSHUAR

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 10 463, datë 22.9.2011, “Për menaxhimin e integruar të mbetjeve”, të ndryshuar, bëhen këto ndryshime:

Neni 1

Në nenin 22, pika 3, rreshti i parë, fjalët “ose kufizon” hiqen.

Neni 2

Në nenin 48 bëhen ndryshimet e mëposhtme:
a) Pika 1 riformulohet si më poshtë:
“1. Ndalohet në të gjitha rastet importimi i mbetjeve të rrezikshme dhe jo të rrezikshme në Republikën e Shqipërisë.”.
b) Pika 3 shfuqizohet.

Neni 3

Neni 49 shfuqizohet.

Neni 4

Në nenin 62 bëhen ndryshimet e mëposhtme:
a) Pika 48 riformulohet si më poshtë: 
“48. Çdo person që importon mbetje të rrezikshme dhe jo të rrezikshme në Republikën e Shqipërisë, sipas nenit 48 të këtij ligji, dënohet me gjobë në vlerën nga 1 500 000 (një milion e pesëqind mijë) lekë deri në 2 000 000 (dy milionë) lekë.”.
b) Pika 51 shfuqizohet.

Neni 5
Dispozitë kalimtare

1. Subjektet, të cilat, para hyrjes në fuqi të këtij ligji, janë pajisur me autorizim për importimin e mbetjeve jo të rrezikshme, janë të detyruara që, për sasinë e mbetjeve që kanë importuar deri në datën e hyrjes në fuqi të këtij ligji, të përfundojnë procesin e riciklimit brenda 6 muajve nga data e hyrjes në fuqi të ligjit.
2. Çdo dispozitë ligjore dhe akt nënligjor, që bie në kundërshtim me këtë ligj, shfuqizohen.
3. Ngarkohet Këshilli i Ministrave që, brenda 1 muaji nga hyrja në fuqi e ligjit, të nxjerrë aktet nënligjore në zbatim të pikave 1 dhe 2 të këtij neni.
Neni 6
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 10.10.2013

Shpallur me dekretin nr. 8366, datë 28.10.2013 të Presidentit të Republikës së Shqipërisë, Bujar Nishani


LIGJ
Nr. 157/2013 

PËR MASAT KUNDËR FINANCIMIT TË TERRORIZMIT

Në mbështetje të neneve 78, pika 1 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Objekti

Ky ligj përcakton masat kundër financimit të terrorizmit, kompetencat dhe marrëdhëniet ndërmjet organeve të ngarkuara për propozimin, miratimin, kontrollin dhe zbatimin e tyre. 

Neni 2
Qëllimi

Qëllimi i këtij ligji është parandalimi dhe goditja e veprimtarive të terroristëve dhe e atyre që mbështesin dhe financojnë terrorizmin, apo të atyre, për të cilët ka dyshime të bazuara që kanë kryer, po kryejnë ose kanë qëllim të kryejnë veprimtari të tilla, nëpërmjet bllokimit, sekuestrimit të fondeve e pasurive të tyre, në zbatim të rezolutave përkatëse të Këshillit të Sigurimit të Kombeve të Bashkuara, akteve të organizatave të tjera ndërkombëtare apo marrëveshjeve ndërkombëtare, ku Republika e Shqipërisë është palë.

Neni 3
Përkufizime

Në këtë ligj, përveçse kur përcaktohet shprehimisht ndryshe në dispozita të veçanta të tij, termat e mëposhtëm kanë këto kuptime:
1. “Bllokim i përkohshëm” është ndalimi i çdo transanksioni ose pjesëmarrjeje në transferimin, shndërrimin, tjetërsimin ose lëvizjen e fondeve dhe të pasurive të tjera, sipas kushteve dhe kohëzgjatjes së vlefshmërisë të veprimeve të ndërmarra nga organet përkatëse, në përputhje me këtë ligj. Fondet dhe pasuritë e tjera, të bllokuara përkohësisht mbeten në pronësi të personave që kanë të drejtë pronësie mbi to në çastin e vendosjes së masës të bllokimit të përkohshëm.
2. “Sekuestrim” është ndalimi i çdo transanksioni ose pjesëmarrjeje në transferimin, shndërrimin, tjetërsimin ose lëvizjen e fondeve dhe të pasurive të tjera, sipas kushteve dhe kohëzgjatjes së vlefshmërisë të veprimeve të ndërmarra nga organet përkatëse, në përputhje me këtë ligj. Fondet ose pasuritë e sekuestruara mbeten në pronësi të personave që kanë të drejtë pronësie mbi to në çastin e vendosjes së masës së sekuestrimit.
3. “Fonde dhe pasuri të tjera” janë pasuritë financiare, depozitat monetare dhe pronat e çdo lloji, të luajtshme ose të paluajtshme, pavarësisht nga mënyra e fitimit, si dhe dokumentet ligjore apo instrumentet e çdo lloji, përfshirë ato elektronike ose digjitale, që provojnë pronësinë ose interesat në këto fonde dhe pasuri të tjera. Këtu përfshihen, por pa u kufizuar vetëm në to, kreditë bankare, çeqet bankare ose të udhëtarëve, urdhërpagesat, aksionet, letrat me vlerë, bonot, pagesat, letërkreditet dhe çfarëdo interesi, dividendi ose të ardhurat e tjera, si dhe vlerat që grumbullohen a gjenerohen nga fonde ose pasuri të tjera.
4. “Terrorist” është çdo person, shtetas shqiptar, i huaj ose pa shtetësi, person fizik apo juridik, që dyshohet se ka kryer ose ka tentuar të kryejë një apo disa nga veprat e parashikuara në nenin 230 të Kodit Penal.
5. “Person që financon terrorizmin” është çdo person, shtetas shqiptar, i huaj ose pa shtetësi, person fizik apo juridik, i çdo lloj forme apo emërtimi të regjistruar ose jo, që dyshohet se ka kryer ose ka tentuar të kryejë një apo disa nga veprat e parashikuara në nenet 230/a dhe 230/b të Kodit Penal. 
6. “Person i shpallur” është çdo person, shtetas shqiptar, i huaj ose pa shtetësi, person fizik apo juridik, i çdo lloj forme apo emërtimi të regjistruar ose jo:
a) që është cilësuar dhe është përfshirë në listë si terrorist a person që financon terrorizmin, me vendim të Këshillit të Ministrave, në mbështetje të rezolutave të Këshillit të Sigurimit të Kombeve të Bashkuara, të akteve përkatëse të organizatave ndërkombëtare ose të marrëveshjeve ndërkombëtare, ku Republika e Shqipërisë është palë; 
b) i cili shpallet i tillë me vendim të Këshillit të Ministrave, në bazë të Rezolutës 1373 (2001) të Këshillit të Sigurimit të Kombeve të Bashkuara, rezolutave të tjera të nxjerra në zbatim të saj ose rezolutave të tjera të ngjashme, që lidhen me luftën kundër financimit të terrorizmit, në përputhje me procedurat e brendshme të parashikuara në këtë ligj.
7. “Person i interesuar” është çdo person që, në mirëbesim, ka ose pretendon se ka një të drejtë të ligjshme pronësie a pasurore në fonde dhe pasuri të tjera të personit të shpallur.

Neni 4  
Fusha e zbatimit

Ky ligj zbatohet ndaj personave të shpallur dhe personave, për të cilët ka filluar procedura e shpalljes, për të cilët ekzistojnë dyshime të bazuara për përfshirje në çdo formë të terrorizmit dhe të financimit të tij, të kryera brenda ose jashtë territorit të Republikës së Shqipërisë.

Neni 5
Përfshirja në listën e personave të shpallur

1. Këshilli i Ministrave, me propozim të Ministrit të Punëve të Jashtme, në zbatim të rezolutave përkatëse të Këshillit të Sigurimit të Kombeve të Bashkuara, miraton listën e personave të shpallur dhe marrjen e masave për zbatimin e detyrimeve që rrjedhin nga këto rezoluta. 
2. Këshilli i Ministrave, me propozim të Ministrit të Financave, në zbatim të Rezolutës 1373 (2001) të Këshillit të Sigurimit të Kombeve të Bashkuara, të çdo marrëveshjeje ndërkombëtare, ku Shqipëria është palë, të vendimeve të Bashkimit Europian apo vendimit të një shteti tjetër, që lidhen me luftën kundër terrorizmit dhe financimit të tij, mund të vendosë përfshirjen e tyre në listën e personave të shpallur. Këshilli i Ministrave mund të refuzojë përfshirjen në listë të personave, kur ky veprim:
a) është në kundërshtim me parimet themelore të rendit juridik; 
b) rrezikon të cenojë sovranitetin, sigurinë kombëtare, rendin publik ose interesa të tjerë thelbësorë të shtetit.

Neni 6
Masa për fondet dhe pasuritë e tjera

1. Ministri  i Financave, deri në miratimin me vendim të Këshillit të Ministrave për përfshirjen në listën e personave të shpallur, mund të urdhërojë bllokimin e përkohshëm për fondet ose pasuritë e tjera të personave, për të cilët ka filluar procedura e shpalljes dhe për të cilët ka dyshime të bazuara për përfshirje, në çdo formë, në vepra të terrorizmit dhe të financimit të tij, të kryera apo që tentohet të kryhen, brenda ose jashtë territorit të Republikës së Shqipërisë.
2. Këshilli Ministrave vendos për ndalimin për të kryer shërbime financiare, transaksione me fonde dhe pasuri të tjera personave të shpallur.
3. Ministri i Financave urdhëron sekuestrimin e fondeve dhe pasurive të tjera të personave të shpallur nga Këshilli i Ministrave, të evidentuara e të verifikuara nga organet përgjegjëse.
4. Masat e parashikuara vendosen për të gjitha fondet dhe pasuritë e tjera, ku personi i shpallur ushtron të drejta pronësie, kontrolli ose të drejta apo interesa të tjerë, pavarësisht nga fakti se kush i ka në zotërim apo në përdorim fondet apo pasuritë e tjera, sikurse edhe për çdo fond e pasuri tjetër, që është gjetur në posedim ose mbahet nga persona të shpallur.
5. Zbatimi i masës së bllokimit të përkohshëm ose të sekuestrimit nuk pengon mbledhjen e interesave dhe marrjen e përfitimeve nga fondet dhe pasuritë e tjera. Këto masa shtrihen automatikisht edhe mbi fonde dhe pasuri të tjera që fitohen pas zbatimit të tyre.
6. Nuk lejohen veprime ose transaksione për fondet dhe pasuritë e tjera të bllokuara përkohësisht apo të sekuestruara, përveç rasteve të parashikuara shprehimisht në ligj dhe përcaktimeve të bëra në bazë të tij në aktin përkatës të bllokimit të përkohshëm ose të sekuestrimit.

KREU II
ORGANET PËRGJEGJËSE  DHE DETYRIMET E SUBJEKTEVE 
PËR TË BASHKËPUNUAR

Neni 7
Organet përgjegjëse për zbatimin e masave kundër financimit të terrorizmit

1. Organet përgjegjëse për zbatimin dhe mbikëqyrjen e masave të marra, të parashikuara në këtë ligj, janë:
a) Banka e Shqipërisë dhe Autoriteti i Mbikëqyrjes Financiare, për subjektet që licencojnë dhe/ose mbikëqyrin;
b) Ministria e Drejtësisë, për Zyrën Qendrore të Regjistrimit të Pasurive të Paluajtshme dhe noterët;
c) ministritë apo autoritetet përkatëse, për institucionet në vartësi dhe për subjektet që licencojnë dhe/ose mbikëqyrin, që mbajnë ose administrojnë regjistra të fondeve dhe pasurive të tjera.
2. Organet përgjegjëse, nëpërmjet inspektimeve, kontrollojnë përputhshmërinë e veprimtarisë së subjekteve që licencojnë dhe/ose mbikëqyrin. Për qëllimin e këtij ligji, pavarësisht nga parashikimet e ligjeve të tjera, organet përgjegjëse mund të kërkojnë nga subjektet akses dhe vënien në dispozicion të çdo lloj informacioni e dokumenti që lidhet me përputhshmërinë e detyrimeve të subjekteve, në zbatim të këtij ligji.
3. Organet përgjegjëse kryejnë edhe këto detyra:
a) kontrollojnë zbatimin e masave kundër financimit të terrorizmit nga subjektet dhe sigurohen se këto masa janë të përshtatshme;

b) informojnë në kohë dhe bashkëpunojnë me Drejtorinë e Përgjithshme të Parandalimit të Pastrimit të Parave për çështjet e mospërputhshmërisë, rezultatet e inspektimeve të tyre, masat përmirësuese që do të merren dhe masat administrative, nëse ka pasur;
c) bashkëpunojnë me Drejtorinë e Përgjithshme të Parandalimit të Pastrimit të Parave dhe ofrojnë asistencë të specializuar, sipas veprimtarisë së tyre, në fushën e zbatimit të masave kundër financimit të terrorizmit;
ç) përgatitin dhe shpërndajnë programe trajnimi për zbatimin e këtij ligji.

Neni 8
Mbledhja dhe administrimi i të dhënave

1. Drejtoria e Përgjithshme e Parandalimit të Pastrimit të Parave merr masa për mbledhjen dhe administrimin e të dhënave për:
a) personat e shpallur apo personat, për të cilët është filluar procedura e brendshme e shpalljes;
b) fondet dhe pasuritë e tjera që disponojnë ose lidhen me të drejta ose interesa të tjerë të personave të shpallur apo në procedurë të brendshme për shpallje.      
2. Mbledhja, përpunimi, analiza, ruajtja dhe përdorimi i të dhënave për zbatimin e masave kundër financimit të terrorizmit, sipas këtij ligji, bëhen nga Drejtoria e Përgjithshme e Parandalimit të Pastrimit të Parave.

Neni 9
Shkëmbimi i të dhënave

Ministri i Financave, Ministri i Brendshëm, Ministri i Punëve të Jashtme, Ministri i Drejtësisë, Ministri i Mbrojtjes, Prokurori i Përgjithshëm, Drejtori i Shërbimit Informativ të Shtetit dhe Guvernatori i Bankës së Shqipërisë, sipas fushës dhe përgjegjësive, shkëmbejnë informacione dhe të dhëna në nivel kombëtar e ndërkombëtar për personat e shpallur, për të cilët ka dyshime të bazuara për përfshirje, në çdo formë, në vepra të terrorizmit dhe të financimit të tij, ose për të cilët ka filluar procedura e brendshme e shpalljes.

Neni 10
Detyrimi për raportim

1. Subjektet apo institucionet raportuese, të parashikuara në ligjin nr. 9917, datë 19.5.2008, “Për parandalimin e pastrimit të parave dhe financimit të terrorizmit”, të ndryshuar, janë të detyruara të raportojnë menjëherë në Drejtorinë e Përgjithshme të Parandalimit të Pastrimit të Parave kur kanë të dhëna ose dyshime për veprime financiare, transanksione, fonde ose veprime të tjera, të kryera apo që tentohet të kryhen, që kanë për qëllim kryerjen apo financimin e veprave terroriste, pavarësisht nga vlera e tyre. 
2. Çdo person që ka dijeni për veprime financiare, transanksione, fonde ose veprime të tjera, të kryera apo që tentohet të kryhen, që kanë për qëllim kryerjen apo finacimin e veprave terroriste, është i detyruar të njoftojë menjëherë organet e zbatimit të ligjit ose Drejtorinë e Përgjithshme të Parandalimit të Pastrimit të Parave.
3. Njoftimi dhe raportimi duhet të përmbajnë të dhëna për identifikimin e fondeve dhe të pasurive të tjera, të dhëna për pronësinë dhe interesa të tjerë rreth tyre, si dhe shpjegime për motivet ku mbështeten të dhënat e arsyeshme për financim të terrorizmit.
4. Drejtoria e Përgjithshme e Parandalimit të Pastrimit të Parave, kur ka arsye të bazuara në fakte apo rrethana konkrete për financim terrorizmi, i propozon menjëherë Ministrit të Financave bllokimin e përkohshëm për fondet dhe pasuritë e tjera.


Neni 11
Mbrojtja e identitetit 

Organet që marrin raportime, sipas nenit 10 të këtij ligji, janë të detyruara të ruajnë identitetin e personave, subjekteve raportuese dhe të punonjësve të tyre që kanë raportuar.

Neni 12
Ndalimi i publikimit të të dhënave

1. Të dhënat e siguruara në zbatim të këtij ligji mund të përdoren vetëm për qëllimet e zbatimit të ligjit, për qëllime të ndjekjes penale ose për qëllime të tjera, të caktuara me ligj.
2. Organet përgjegjëse, subjektet raportuese dhe personat e punësuar pranë tyre, që marrin të dhëna, njoftime dhe raportime në zbatim të këtij ligji, nuk mund të bëjnë publike fakte, për të cilat janë vënë në dijeni gjatë ose për shkak të detyrës.
3. Organet përgjegjëse, subjektet raportuese dhe personat e punësuar pranë tyre detyrohen t’i vënë në dispozicion gjykatës dokumentet e kërkuara, si dhe të dëshmojnë vetëm në rastet e lejuara, sipas nenit 160 të Kodit të Procedurës Penale. 

Neni 13 
Mbrojtja e personave, subjekteve apo organeve përgjegjëse në mirëbesim

Personat, subjektet, drejtuesit, zyrtarët dhe punonjësit e subjekteve, të përkohshëm apo të përhershëm, që përmbushin ose kërkojnë të përmbushin në mirëbesim detyrimet, sipas dispozitave të këtij ligji, janë të përjashtuar nga përgjegjësia penale, civile ose administrative, që vjen si shkak i njoftimit apo i raportimit.

KREU III
HARTIMI I LISTËS SË PERSONAVE TË SHPALLUR DHE MARRJA E MASAVE KUNDËR FONDEVE DHE PASURIVE TË TJERA 

Neni 14
Procedura e shpalljes, mbështetur në rezolutat e Këshillit të Sigurimit 
të Kombeve të Bashkuara

1. Ministri i Punëve të Jashtme, brenda 5 ditëve nga marrja e vendimit nga Këshilli i Sigurimit të Kombeve të Bashkuara, i propozon Këshillit të Ministrave përfshirjen në listën e personave të shpallur, duke njoftuar njëkohësisht organet përgjegjëse, organet e zbatimit të ligjit, shërbimet informative dhe Ministrin e Financave, i cili mund të vendosë bllokimin e përkohshëm për fondet dhe pasuritë e tjera të këtyre personave.
2. Përcaktimet e rezolutave të Këshillit të Sigurimit të Kombeve të Bashkuara përbëjnë të dhëna të bazuara se personi është terrorist ose person që financon terrorizmin.
3. Këshilli i Ministrave, brenda 15 ditëve nga marrja e propozimit nga Ministri i Punëve të Jashtme, vendos për përfshirjen e tyre në listën e personave të shpallur.

Neni 15
Procedura e brendshme e shpalljes 

1. Organet përgjegjëse, organet e zbatimit të ligjit, shërbimet informative, Ministria e Punëve të Jashtme dhe Drejtoria e Përgjithshme e Parandalimit të Pastrimit të Parave që, gjatë ushtrimit të detyrave dhe funksioneve të tyre, kanë marrë dijeni ose kanë dyshime të bazuara në indicie për përfshirje personash, në çdo formë, në vepra të terrorizmit dhe të financimit të tij, të kryera apo që tentohet të kryhen, brenda ose jashtë territorit të Republikës së Shqipërisë, janë të detyruara t’i propozojnë menjëherë Ministrit të Financave përfshirjen e tyre në listën e personave të shpallur, si dhe marrjen e masave të parashikuara në këtë ligj.
2. Për shqyrtimin e rasteve të propozuara, sipas pikës 1 të këtij neni, dhe ato të parashikuara në pikën 2 të nenit 5 të këtij ligji, Ministri i Financave mund të thërrasë një komitet të posaçëm këshillimor, me përfaqësues në nivel të lartë drejtues nga Ministria e Brendshme, Ministria e Punëve të Jashtme, Ministria e Drejtësisë, Ministria e Mbrojtjes, Prokuroria e Përgjithshme, Shërbimi Informativ i Shtetit, Banka e Shqipërisë dhe Drejtoria e Përgjithshme e Parandalimit të Pastrimit të Parave.
3. Ministri i Financave mund t’i propozojë Këshillit të Ministrave përfshirjen e personave të propozuar sipas pikës 1 të këtij neni, në listën e personave të shpallur.
4. Këshilli i Ministrave, brenda 15 ditëve nga marrja e propozimit nga Ministri i Financave, mund të vendosë për përfshirjen e personave apo subjekteve të propozuara nga Ministri i Financave, sipas pikës 3 të këtij neni, në listën e personave të shpallur.

Neni 16
Bllokimi i përkohshëm

1. Ministri i Financave mund të urdhërojë, pa njoftim paraprak, bllokimin e përkohshëm të fondeve dhe të pasurive të tjera, përpara nxjerrjes së vendimit përkatës të Këshillit të Ministrave, kur kjo është e vetmja mënyrë për të parandaluar shmangien nga zbatimi i masave të parashikuara në këtë ligj dhe mund të njoftojë Prokurorin e Përgjithshëm për efekt të procedimit të mundshëm penal.
2. Urdhri i Ministrit të Financave për bllokimin e përkohshëm të fondeve dhe të pasurive të tjera hyn në fuqi menjëherë dhe është i vlefshëm për një periudhë jo më shumë se 30 ditë pune, duke filluar nga dita e parë pas nxjerrjes së urdhrit. Ky urdhër u komunikohet për zbatim organeve përgjegjëse, të përcaktuara në nenin 7 të këtij ligji.

Neni 17
Ankimi kundër bllokimit të përkohshëm

1. Kundër urdhrit të Ministrit të Financave për bllokimin e përkohshëm të fondeve dhe të pasurive të tjera, personit të interesuar i lind e drejta të bëjë ankim në gjykatën kompetente brenda 5 ditëve nga marrja dijeni.
2. Gjykata e shqyrton çështjen brenda 10 ditëve, duke zbatuar dispozitat për gjykimet administrative. Në çdo rast, ankimi nuk pezullon ekzekutimin e menjëhershëm të urdhrit të Ministrit të Financave.
3. Personi i interesuar ka detyrimin të provojë para gjykatës se:
a) ka një të drejtë të ligjshme në fondet dhe pasuritë e tjera të personit, të përcaktuara në urdhrin e Ministrit të Financave;
b) ka burime të justifikuara ligjërisht për të drejtat dhe interesat e tij në fondet dhe pasuritë e tjera;
c) fondet dhe pasuritë e tjera, objekt gjykimi, nuk kanë lidhje me terroristë, persona që financojnë terrorizmin ose persona të tjerë të lidhur me ta.
4. Personi i interesuar quhet i njoftuar për urdhrin e Ministrit të Financave duke filluar nga data kur ka marrë dijeni. Në çdo rast, çështja shqyrtohet brenda afatit të përcaktuar në pikën 2 të këtij neni.

Neni 18
Vendimi i Këshillit të Ministrave

1. Këshilli i Ministrave, me propozimin e Ministrit të Punëve të Jashtme apo Ministrit të Financave, vendos miratimin, ndryshimin ose revokimin e listës së personave të shpallur, për të cilët zbatohen masat kundër financimit të terrorizmit.
2. Vendimi i Këshillit të Ministrave hyn në fuqi menjëherë, u komunikohet organeve përgjegjëse, të përcaktuara në nenin 7 të këtij ligji, dhe botohet në Fletoren Zyrtare.
3. Ministri i Financave, brenda 5 ditëve nga botimi në Fletoren Zyrtare të vendimit të Këshillit të Ministrave, njofton Ministrin e Punëve të Jashtme për personat e shpallur me indicie brenda vendit.
4. Ministria e Punëve të Jashtme, pas marrjes së njoftimit, sipas pikës 3 të këtij neni, brenda 15 ditëve informon strukturat përkatëse pranë Këshillit të Sigurimit të Kombeve të Bashkuara, si dhe propozon përfshirjen e personave në listat përkatëse.

Neni 19
Ankimi kundër vendimit të Këshillit të Ministrave

1. Personi i shpallur, në bazë të listave të Këshillit të Sigurimit të Kombeve të Bashkuara, mund të bëjë ankim kundër vendimit të Këshillit të Ministrave në gjykatën kompetente brenda 15 ditëve nga marrja dijeni. E drejta e ankimit mund të ushtrohet vetëm në rastin kur personi pretendon se është identifikuar gabimisht me personin e shpallur.
2. Për dëmet e shkaktuara, në zbatim të rezolutave të Këshillit të Sigurimit të Kombeve të Bashkuara, nuk mund të kërkohet dëmshpërblim nga shteti shqiptar, përveç rasteve kur dëmi është shkaktuar me qëllim apo me faj.
3. Personi i shpallur, sipas pikës 2 të nenit 5 të këtij ligji, mund të bëjë ankim kundër vendimit të Këshillit të Ministrave në gjykatën kompetente brenda 15 ditëve nga marrja dijeni.
4. Gjykata e shqyrton çështjen duke zbatuar dispozitat për gjykimet administrative. Në çdo rast, ankimi nuk pezullon ekzekutimin e menjëhershëm të vendimit dhe të masave të tjera, që merren në zbatim të tij.

Neni 20
Pavlefshmëria e veprimeve mbi fondet dhe pasuritë e tjera

Veprimet apo transaksionet e kryera mbi fondet dhe pasuritë e tjera, pas hyrjes në fuqi të urdhrit të bllokimit të përkohshëm apo vendimit të Këshillit të Ministrave, janë absolutisht të pavlefshme.

Neni  21
Verifikimi i identitetit, i fondeve dhe i pasurive të tjera

1. Ministria e Brendshme bën verifikimin e identitetit të personave që u nënshtrohen procedurave si person i shpallur, apo për të cilët është filluar procedura e shpalljes dhe janë evidentuar fonde e pasuri të tjera.
2. Organet përgjegjëse, të përcaktuara në nenin 7 të këtij ligji, brenda 3 ditëve nga njohja me vendimin e Këshillit të Ministrave, ua përcjellin për zbatim institucioneve të varësisë, subjekteve që licencojnë dhe/ose mbikëqyrin.
3. Institucionet e varësisë apo subjektet, brenda 10 ditëve nga njoftimi, verifikojnë dhe raportojnë tek organi përgjegjës përkatës për fondet dhe pasuritë e tjera, të zotëruara në mënyrë të drejtpërdrejtë apo të tërthortë ose ku ata kanë ndonjë të drejtë apo interes tjetër.
4. Fondet dhe pasuritë e tjera, për të cilat nuk ka qenë e mundur të evidentohen brenda afateve të mësipërme, raportohen menjëherë pas evidentimit tek organi përgjegjës përkatës.
5. Organet përgjegjëse, menjëherë, por jo më vonë se 3 ditë nga marrja e njoftimit nga institucionet e varësisë, subjektet që licencojnë dhe/ose mbikëqyrin, i paraqesin Drejtorisë së Përgjithshme të Parandalimit të Pastrimit të Parave një raport me shkrim, ku jepen të dhënat që personi i shpallur ka të drejta dhe interesa në fondet dhe pasuritë e tjera. 
6. Drejtoria e Përgjithshme e Parandalimit të Pastrimit të Parave, brenda 3 ditëve nga marrja e njoftimit nga organet përgjegjëse për fonde dhe pasuri të tjera të evidentuara, i propozon Ministrit të Financave nxjerrjen e urdhrit të sekuestrimit.
Neni 22
Sekuestrimi i fondeve dhe pasurive të tjera

1. Në zbatim të vendimit të Këshillit të Ministrave, Ministri  i Financave, brenda 5 ditëve nga marrja e propozimit nga Drejtoria e Përgjithshme e Parandalimit të Pastrimit të Parave, nxjerr urdhër për sekuestrimin e fondeve dhe pasurive të tjera dhe kalimin në administrim të Agjencisë së Administrimit të Pasurive të Sekuestruara dhe të Konfiskuara. Urdhri hyn në fuqi menjëherë dhe i komunikohet personit të shpallur, sipas parashikimeve të Kodit të Procedurave Administrative.
2. Urdhri i Ministrit të Financave i dërgohet Agjencisë së Administrimit të Pasurive të Sekuestruara dhe të Konfiskuara, si dhe  institucioneve, subjekteve e organeve përgjegjëse, në të cilat janë evidentuar fonde dhe pasuri të tjera, të cilat marrin masa për ekzekutimin e menjëhershëm të  këtij urdhri.
3. Pas vendosjes së masës të sekuestrimit, Agjencia e Administrimit të Pasurive të Sekuestruara dhe të Konfiskuara ushtron të gjitha të drejtat e kontrollit mbi fondet dhe pasuritë e tjera të sekuestruara, përfshirë posedimin, administrimin dhe veprime të tjera, që i çmon të nevojshme.
4. Procedurat dhe rregullat e marrjes në administrim, shpenzimet për administrim dhe kthim të fondeve e pasurive të tjera të sekuestruara, sipas këtij ligji, përcaktohen me vendim të Këshillit të Ministrave. 

Neni 23
Shpenzime të lejuara nga fondet dhe pasuritë e tjera

1. Ministri  i Financave, brenda 5 ditëve nga paraqitja e kërkesës, autorizon pagesa nga fondet dhe pasuritë e tjera të sekuestruara për t’i përdorur për nevoja jetese, mjekësore, familjare dhe vetjake të personit të shpallur, për pagimin e detyrimeve ndaj shtetit ose të atyre që rrjedhin nga puna e kryer dhe sigurimet e detyrueshme.
2. Kundër urdhrit të Ministrit të Financave për refuzimin e autorizimit të kërkuar mund të bëhet ankim në gjykatën kompetente, brenda 5 ditëve nga marrja dijeni. 
3. Ministri i Financave, me udhëzim të veçantë, vendos rregulla dhe procedura të hollësishme për shpenzimet e lejueshme, duke pasur parasysh kriteret e parashikuara në rezolutat e Këshillit të Sigurimit të Kombeve të Bashkuara.

Neni 24
Ankimi ndaj urdhrit të sekuestrimit

1. Personat e shpallur dhe personat e interesuar, që pretendojnë se janë në mirëbesim, mund të bëjnë ankim ndaj urdhrit të Ministrit të Financave për sekuestrimin e fondeve dhe pasurive të tjera në gjykatën kompetente jo më vonë se 30 ditë nga marrja dijeni për këtë urdhër sekuestrimi. Në çdo rast, ankimi nuk pezullon ekzekutimin e menjëhershëm të urdhrit të sekuestrimit dhe të masave të tjera, që merren në zbatim të tij.
2. Personat e interesuar, që pretendojnë se janë në mirëbesim, zbatojnë detyrimet e parashikuara në pikën 3 të nenit 17 të këtij ligji.

Neni 25
Ndryshimi dhe revokimi i vendimit për personat e shpallur

1. Këshilli i Ministrave mund të vendosë ndryshimin ose revokimin e vendimit për listën e personave të shpallur brenda 15 ditëve nga paraqitja e propozimit të Ministrit të Financave, Ministrit të Punëve të Jashtme ose mbështetur në kërkesën e personit të shpallur, të shoqëruar me shpjegimet për ndryshimin e rrethanave përkatëse, që kanë motivuar nxjerrjen e tij.

2. Ministri i Punëve të Jashtme, mbështetur në ndryshimet dhe revokimet në rezolutat e Këshillit të Sigurimit të Kombeve të Bashkuara, brenda 5 ditëve nga publikimi i tyre, i propozon Këshillit të Ministrave ndryshimin ose revokimin e personave nga lista e personave të shpallur, duke njoftuar njëkohësisht Ministrin e Financave.
3. Ministri i Financave, mbështetur në propozimet e organeve dhe institucioneve të parashikuara në pikën 1 të nenit 15 të këtij ligji, ose në vlerësimet e komitetit të posaçëm këshillimor, i propozon Këshillit të Ministrave ndryshimin ose revokimin e personave nga lista e personave të shpallur.
4. Ndryshimi ose revokimi i vendimit të Këshillit të Ministrave për listën e personave të shpallur bëhet kur vërtetohen rrethana dhe fakte, që e bëjnë të panevojshëm zbatimin e mëtejshëm të tij:
a) për shkak të një vendimi të mëvonshëm të strukturave të Këshillit të Sigurimit të Kombeve të Bashkuara, për rastet e parashikuara në pikën 1 të nenit 5 të këtij ligji;
b) për shkak të një detyrimi që i kërkohet ose i lind Republikës së Shqipërisë, sipas nenit 25 të Kartës së Kombeve të Bashkuara;
c) për shkak të një vendimi përkatës të organizatave të tjera ndërkombëtare, të Bashkimit Europian ose sipas një marrëveshjeje ndërkombëtare, ku Republika e Shqipërisë është palë;
ç) për shkak të vendimit të heqjes nga lista të personit nga vendi që ka kërkuar shpalljen;
d) për shkak të vendimit të formës së prerë të gjykatës kompetente, të marrë pas ankimit të personit të shpallur, sipas pikave 1 dhe 3 të nenit 19 të këtij ligji;
dh) kur kanë ndryshuar rrethanat, faktet dhe arsyet, për të cilat është bërë shpallja, sipas nenin 15 të këtij ligji.
5. Heqja e masës së sekuestros ndaj fondeve dhe pasurive të tjera të personave të shpallur, si rezultat i ndryshimit ose i revokimit të listës për personat e shpallur, kryhet brenda 3 muajve nga hyrja në fuqi e vendimit të Këshillit të Ministrave.
6. Kur hiqet masa e sekuestros ndaj fondeve dhe pasurive të tjera, zotëruesi i pasurisë ka të drejtë të kërkojë frutat e pasurisë, të realizuara gjatë administrimit. Ai ka të drejtë të kërkojë kompensimin në masën e pakësimit të vlerës së pasurisë ose të dëmit që, me faj, i është shkaktuar pasurisë.

Neni 26
Procedimi penal dhe pasuror

Pavarësisht nga zbatimi i dispozitave të këtij ligji, prokuroria dhe gjykata, në zbatim të dispozitave procedurale penale apo atyre të ligjit nr. 10 192, datë 3.12.2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, mund të procedojnë me sekuestrimin dhe konfiskimin e fondeve dhe të pasurive të tjera të bllokuara përkohësisht ose të sekuestruara, në zbatim të këtij ligji.

KREU IV
SANKSIONET

Neni 27
Kundërvajtjet administrative

1. Nëse nuk përbën vepër penale, mospërmbushja nga organet përgjegjëse dhe subjektet e detyrimeve të parashikuara në këtë ligj përbën kundërvajtje  administrative dhe dënohet me  gjobë  nga 50 000 (pesëdhjetë mijë) lekë deri në 10 000 000 (dhjetë milionë) 1ekë.
2. Autoritet përgjegjës për kontrollin dhe mbikëqyrjen e përputhshmërisë së veprimtarisë së subjekteve të ligjit me kërkesat e akteve ligjore dhe nënligjore për masat kundër financimit të terrorizmit është Drejtoria e Përgjithshme e Parandalimit të Pastrimit të Parave.
3. Dënimet administrative, sipas pikës 1 të këtij neni, vendosen nga Ministri  i Financave, me propozim të Drejtorisë së Përgjithshme të Parandalimit të Pastrimit të Parave.
4. Procedurat e shqyrtimit, ankimit dhe të ekzekutimit të vendimeve për kundërvajtjet administrative bëhen në përputhje me ligjin nr. 10 279, datë 20.5.2010, “Për kundërvajtjet administrative”.

KREU V
DISPOZITA KALIMTARE DHE TË FUNDIT

Neni 28
Dispozita kalimtare

1. Aktet nënligjore, të dala në bazë dhe për zbatim të ligjit nr. 9258, datë 15.7.2004, “Për masat kundër financimit të terrorizmit”, do të mbeten në fuqi, për aq sa nuk bien në kundërshtim me këtë ligj.
2. Ky ligj zbatohet edhe për vepra penale të terrorizmit, si dhe për fondet e pasuritë e tjera që kanë shërbyer për financimin e terrorizmit, të kryera përpara hyrjes në fuqi të këtij ligji.

Neni 29
Miratimi i akteve nënligjore

Ngarkohet Këshilli i Ministrave dhe Ministri i Financave që, brenda 3 muajve nga hyrja në fuqi e këtij ligji, të nxjerrin aktet nënligjore në zbatim të pikës 4 të nenit 22 dhe të pikës 3 të nenit 23 të këtij ligji.
	
Neni 30
Dispozitë shfuqizuese

Ligji nr. 9258, datë 15.7.2004, “Për masat kundër financimit të terrorizmit”, shfuqizohet. 

Neni 31
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.
            
Miratuar në datën 10.10.2013

Shpallur me dekretin nr. 8367, datë 28.10.2013 të Presidentit të Republikës së Shqipërisë, Bujar Nishani















LIGJ
Nr. 158/2013

PËR SIGURINË NË TUNELET RRUGORE[footnoteRef:1] [1: 1Ky ligj është përafruar plotësisht me direktivën 2004/54/KE të Parlamentit Europian dhe të Këshillit, datë 29 prill 2004, “Mbi kërkesat minimale të sigurisë për tunelet në rrjetin rrugor transeuropian”, numri CELEX 32004L0054, Fletorja Zyrtare e Bashkimit Europian, seria L. Nr. 167,  datë 30.4.2004, faqe 39 – 91, e ndryshuar nga Rregullorja (KE) 596/2009 e Parlamentit Europian dhe e Këshillit, datë 18 qershor 2009, numri CELEX 32009R0596, Fletorja Zyrtare e Bashkimit Europian, seria L. Nr. 188, datë 18.7.2009, faqe 14-92.
] 


Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Qëllimi i ligjit

Ligji ka për qëllim të garantojë sigurinë në qarkullimin rrugor, duke krijuar dhe siguruar një nivel të mjaftueshëm të sigurisë për përdoruesit e rrugës në tunelet rrugore të rrjetit rrugor kombëtar, nëpërmjet projektimit dhe miratimit të masave parandaluese organizative, strukturore dhe teknike për sigurinë rrugore, që synojnë reduktimin e ngjarjeve kritike, të cilat mund të vënë në rrezik jetën njerëzore, mjedisin dhe pajisjet e tuneleve, si dhe marrjen e masave për mbrojtjen në rast aksidentesh rrugore.

Neni 2
Objekti dhe fusha e veprimit të ligjit

Ligji rregullon, disiplinon dhe monitoron menaxhimin e trafikut dhe të sigurisë rrugore në tunelet rrugore, të ndodhura në territorin shqiptar, përcakton kompetencat, përgjegjësitë dhe detyrimet e enteve pronare të rrugëve, përdoruesve të rrugës, si dhe operatorëve publikë/privatë dhe mbikëqyrjen e zbatimit të ligjit. Ky ligj zbatohet për të gjitha tunelet rrugore të rrjetit rrugor kombëtar, si pjesë integrale e rrjetit rrugor transeuropian-Rrjeti Ndërkombëtar i Rrugëve E, me gjatësi mbi 500 m, qofshin ata në fazë planifikimi, projektimi, ndërtimi apo operimi. Për sigurinë në tunelet rrugore zbatohet ky ligj dhe aktet e tjera ligjore në fuqi.

Neni 3
Përkufizime

Në këtë ligj termat e mëposhtëm kanë këto kuptime:
1. “Menaxhimi i trafikut dhe sigurisë rrugore i tuneleve të rrjetit rrugor kombëtar” është programimi, planifikimi, financimi dhe mbikëqyrja në fushën e projektimit, të ndërtimit, të mirëmbajtjes dhe të rehabilitimit të tuneleve rrugore.
2. “Rrjeti rrugor kombëtar” është sistemi i rrugëve të klasifikuara në përputhje me dispozitat e Kodit Rrugor.
3. “Rrjeti rrugor transeuropian” është rrjeti rrugor transeuropian, i përcaktuar nga marrëveshja europiane për arteriet kryesore të trafikut ndërkombëtar AGR, miratuar me ligjin nr. 9511 datë 10.4.2006, “Për aderimin e Republikës së Shqipërisë në marrëveshjen europiane “Për arteriet kryesore të trafikut ndërkombëtar (AGR)””.	
4. “Shërbime të emergjencës” janë të gjitha shërbimet, qofshin lokale, publike, private apo të stafit të tunelit, të cilat kanë të bëjnë me ndërhyrjen në rast të një incidenti apo aksidenti rrugor, duke përfshirë shërbimet e operatorit të tunelit, shërbimet e ndihmës së shpejtë, shërbimet e Policisë së Shtetit dhe shërbimet e Policisë së Mbrojtjes nga Zjarri dhe të Shpëtimit, PMNZSH.
5. “Gjatësi e tunelit” është gjatësia e korsisë më të gjatë të rrymës së trafikut rrugor, pjesa e matur plotësisht brenda tunelit rrugor.
6. “Zonë tunelore” është e gjithë zona rrugore që përfshin gjatësinë e sigurisë para hyrjes në tunel, më e madhe ose e barabartë me 2 km, gjatësinë e tunelit dhe gjatësinë e sigurisë pas daljes nga tuneli, më e madhe ose e barabartë me 2 km.
7. “Menaxheri i tunelit” është organi, publik ose privat, përgjegjës për menaxhimin e një tuneli rrugor në fazën përkatëse, në pajtim dhe sipas dispozitave të këtij ligji.
8. “Oficeri i sigurisë” është personi inxhinier i transportit apo infrastrukturës së transportit, me përgjegjësi për koordinimin e të gjitha masave parandaluese dhe mbrojtëse për të garantuar sigurinë e përdoruesve dhe të stafit operacional, në pajtim dhe për qëllime të nenit 7 të këtij ligji.
9. “Ministri” është ministri përgjegjës që mbulon fushën e transportit.
10. “Autoriteti” është Autoriteti Rrugor Shqiptar, i krijuar sipas dispozitave të ligjit nr. 10 164, datë 15.10.2009, “Për Autoritetin Rrugor Shqiptar”, dhe sipas dispozitave të këtij ligji;
11. “Autorizim” është leje për të operuar në tunelet rrugore, lëshuar nga autoriteti, në përputhje me shtojcën II, që i bashkëlidhet këtij ligji.
12. “Enti i inspektimit” është organi i caktuar në pajtim dhe për qëllimet e nenit 8 të këtij ligji, për të kryer inspektime, vlerësime dhe teste për monitorimin e përputhshmërisë me dispozitat e këtij ligji.
13. “Inspektori i autorizuar” është një person ose organ i emëruar nga enti i inspektimit për të kryer inspektimet, vlerësimet dhe testet dhe që përgatitin një raport për autoritetin.
14.“Aksident” është aksidenti rrugor i ndodhur në tunelin rrugor dhe në të cilin ka marrë pjesë së paku një mjet rrugor në lëvizje, ku një apo më shumë persona kanë vdekur ose janë lënduar apo është shkaktuar dëm i madh material.
15. “Incident” është  një ngjarje ose seri ngjarjesh që, si rezultat i ose gjatë të cilit, në rastin e tunelit rrugor, shkakton dëm të paqëllimshëm në njerëz, pronë dhe mjedis ose mosfunksionimin e një sistemi apo një shërbimi.
16. “Qendra Operacionale për Menaxhimin e Tunelit Rrugor” është qendra e kontrollit së bashku me strukturën e përhershme në kohë normale dhe në raste emergjencash për sigurimin dhe monitorimin e masave për sigurinë në kushtet e një trafiku rrugor normal.

KREU II 
NORMAT ADMINISTRATIVE DHE TEKNIKE

Neni 4
Masat për sigurinë

1. Ministri, nëpërmjet autoritetit, siguron dhe monitoron që tunelet rrugore, të ndodhura në territorin e Republikës së Shqipërisë, brenda fushës së zbatimit të këtij ligji, të plotësojnë kërkesat administrative dhe teknike në një nivel të mjaftueshëm të sigurisë, të parashtruara në shtojcën I, që i bashkëlidhet këtij ligji.
2. Kur disa kërkesa strukturore të parashikuara në shtojcën I, që i bashkëlidhet këtij ligji, mund të plotësohen vetëm nëpërmjet zgjidhjeve teknike, të cilat ose nuk mund të arrihen ose mund të arrihen vetëm me kosto më të lartë, autoriteti mund të pranojë zbatimin e masave për parandalimin dhe uljen e incidenteve apo aksidenteve rrugore, si një alternativë e zbatimit të këtyre kërkesave, duke u siguruar që këto masa alternative do të rezultojnë në një mbrojtje të barasvlershme ose më të lartë. Efektshmëria e këtyre masave tregohet me anë të një analize të rreziqeve, realizuar në përputhje me nenin 14 të këtij ligji.
Rastet e zgjidhjeve teknike vetëm me kosto me të lartë përcaktohen në aktet nënligjore, që do të dalin në zbatim të këtij ligji.
Autoriteti informon ministrin për masat e uljes së rreziqeve të pranuara si një zgjidhje alternative dhe justifikon vendimin e tij. Ky paragraf nuk duhet të  aplikohet për tunelet në fazën e projektimit, siç përcaktohet  në nenin 10 të këtij ligji. 
3. Ministri i kërkon autoritetit të specifikojë masa më strikte, të cilat rritin sigurinë në tunelet rrugore, në përputhje me dispozitat e këtij ligji. 

Neni 5
Autoriteti

1. Autoriteti ka përgjegjësinë për zbatimin e të gjitha aspekteve të sigurisë në tunelet rrugore, duke marrë hapat e nevojshëm, në përputhje me legjislacionin në fuqi dhe me kërkesat e këtij ligji.
2. Tunelet rrugore të rrjetit rrugor shqiptar në territorin e Republikës së Shqipërisë janë nën përgjegjësinë e autoritetit.
Për secilin tunel rrugor të lokalizuar në kufirin e Republikës së Shqipërisë, me marrëveshjeje dypalëshe me shtetin fqinj, caktohen autoritetet respektive ose, në mënyrë alternative, emërohet një i tillë i përbashkët. 
Nëse ka dy autoritete të ndryshme, për vendimet e marra për ushtrimin e kompetencave e të përgjegjësive përkatëse për sigurinë në tunel, adoptohen marrëveshje paraprake me autoritetin tjetër. 
3. Autoriteti vë në punë tunelet, në përputhje me procedurat e përcaktuara në shtojcën II, që i bashkëlidhet këtij ligji.
4. Autoriteti pezullon ose  kufizon operimin e një tuneli rrugor nëse kërkesat e sigurisë nuk plotësohen. Autoriteti duhet të specifikojë kushtet, në të cilat duhet të rifillojë trafiku rrugor normal.
5. Autoriteti duhet të sigurojë realizimin e punëve në vazhdim, si më poshtë:
a) testimin dhe inspektimin e tuneleve rregullisht dhe hartimin e një plani për kërkesat e sigurisë që lidhen me të;
b) vendosjen e skemave organizative dhe operacionale, duke përfshirë edhe planet për emergjencën, trajnimin dhe pajisjen e shërbimeve të emergjencës, kompetencë e organeve përkatëse, si shërbimet e ndihmës së shpejtë, shërbimet e Policisë së Shtetit, Policia Rrugore dhe shërbimet e Policisë së Mbrojtjes nga Zjarri dhe të Shpëtimit, PMNZSH;
c) përcaktimin e procedurës për mbyllje të menjëhershme të tunelit në rast emergjence;
ç) zbatimin e masave për reduktimin e rrezikut.
6. Autoriteti përgatit një raport vjetor për menaxhimin e trafikut dhe të sigurisë rrugore në tunelet e rrjetit rrugor kombëtar për ministrinë përgjegjëse për transportin dhe Këshillin e Ministrave, ku pasqyron veprimtarinë e kryer dhe planin në vazhdim. Raporti publikohet në faqen zyrtare të autoritetit dhe ministrisë.
7. Autoriteti raporton te ministri përgjegjës për veprimtarinë e realizuar, në përputhje me këtë ligj.

Neni 6
Menaxheri i tunelit

1. Për çdo tunel rrugor të ndodhur në territorin tonë, që është në projektim, në ndërtim ose në shfrytëzim, autoriteti mund të kryejë vetë ose cakton si menaxher të tunelit një subjekt juridik, publik ose privat, përgjegjës i menaxhimit të tunelit në fazën përkatëse.
Kriteret dhe kualifikimet për të qenë menaxher i tunelit përcaktohen me akt nënligjor në zbatim të këtij ligji.
2. Për secilin nga tunelet rrugore të lokalizuara në territorin kufitar me shtetet fqinje, të dyja autoritetet ose autoriteti i bashkuar me marrëveshje dypalëshe njohin vetëm një organizim për operimin e tunelit.
3. Çdo incident ose aksident i shkaktuar në një tunel është objekt i një raporti të hartuar nga menaxheri i tunelit. Ky raport i jepet oficerit të sigurisë, sipas nenit 7 të këtij ligji, autoritetit dhe shërbimeve të emergjencës brenda 30 ditëve.
4. Kur hartohet një raport hetimi që analizon rrethanat e  incidentit ose të aksidentit, sipas pikës 3 të këtij neni, ose konkluzionet që mund të dalin prej tij, menaxheri i tunelit ia përcjell këtë raport oficerit të sigurisë, autoritetit dhe shërbimeve të emergjencës, jo më vonë se 30 ditë pasi ai e ka marrë vetë.

Neni 7
Oficeri i sigurisë

1. Për secilin tunel rrugor, menaxheri i tunelit, me aprovimin e autoritetit, emëron oficerin e sigurisë, i cili koordinon të gjitha masat parandaluese dhe mbrojtëse për sigurinë e përdoruesve të rrugës dhe stafit operacional të tuneleve rrugore. Oficeri i sigurisë mund të jetë nga stafi i tunelit ose shërbimet e emergjencës dhe është i pavarur për të gjitha çështjet e sigurisë të tunelit rrugor. Një oficer sigurie mund të kryejë detyrat dhe funksionet e tij te disa tunele.
Kriteret dhe kualifikimet për të qenë oficer i sigurisë përcaktohen me akt nënligjor në zbatim të këtij ligji.
2. Oficeri i sigurisë kryen detyrat dhe funksionet e mëposhtme:
a) siguron koordinimin me shërbimet e emergjencave dhe  merr pjesë në përgatitjet e skemave operacionale;
b) merr pjesë në planifikimin, implementimin dhe vlerësimin e operacioneve të emergjencës;
c) merr pjesë në përcaktimin e skemave të sigurisë, specifikimin e strukturës, pajisjeve dhe veprimit në drejtim të tuneleve të reja dhe ato ekzistuese;
ç)  verifikon që stafi operacional dhe shërbimet e emergjencave janë trajnuar dhe ai duhet të marrë pjesë në organizimin e stërvitjeve që do të mbahen në intervale të rregullta;
d) jep këshilla në administrimin për strukturat, pajisjet dhe shfrytëzimin e tuneleve rrugore;
dh) verifikon që struktura e tunelit rrugor dhe pajisjet janë mirëmbajtur dhe riparuar;
e) merr pjesë në vlerësimin e incidenteve dhe aksidenteve, sipas nenit 6, pikat 3 dhe 4 të këtij ligji.

Neni 8
Enti i inspektimit

1. Enti i inspektimit siguron që inspektimet, vlerësimet dhe testet të kryhen në përputhje me dispozitat e këtij ligji dhe aktet nënligjore në zbatim të tij.
2. Enti i inspektimit duhet të angazhohet në një nivel të lartë të kompetencës dhe procedurave në kryerjen e të gjitha inspektimeve, vlerësimeve dhe testeve dhe është i pavarur nga menaxheri i tunelit.
3. Enti i inspektimit cakton inspektorë të autorizuar për qëllimet e inspektimeve, vlerësimeve dhe analizave, në përputhje me kërkesat e rregullave të sigurisë.
Kriteret dhe kualifikimet për të qenë inspektor i autorizuar përcaktohen me akt nënligjor në zbatim të këtij ligji.
4. Inspektori i autorizuar, në çdo kohë, mund të vizitojë tunelin dhe të kryejë inspektime, vlerësime dhe analiza, për të monitoruar pajtueshmërinë me kërkesat e rregullave të sigurisë.
5. Rezultatet e inspektimeve, vlerësimeve dhe testeve të kryera në përputhje me këto rregulla të sigurisë i raportohen autoritetit.
Neni 9
Njoftimi për autoritetin

Ministri duhet të njoftojë Komisionin Europian për emrin dhe adresën e autoritetit brenda 12 muajve pas hyrjes në fuqi të këtij ligji. Në rast ndryshimi të adresës ose emrit të autoritetit, ministri duhet të njoftojë Komisionin Europian brenda 3 muajve nga ndryshimi.

Neni 10
Tunelet rrugore, projekti i të cilave nuk është miratuar

1. Çdo tunel rrugor, projekti i të cilit nuk është miratuar nga autoriteti përgjegjës, është objekt i kërkesave dhe dispozitave të këtij ligji.
2. Ky tunel është objekt autorizimi nga autoriteti në lidhje me vënien në shfrytëzim, në përputhje me procedurën e parashikuar në shtojcën II, që i bashkëlidhet këtij ligji.

Neni 11
Tunelet rrugore, projekti i të cilave është miratuar, por nuk janë hapur

1. Në rastin e tuneleve rrugore, projekti i të cilave është miratuar, por që nuk janë hapur për qarkullimin publik, autoriteti duhet të japë vlerësimin e tij, në përputhje me kërkesat e këtij ligji, me referencë të veçantë për dokumentacionin e sigurisë, të parashikuar në shtojcën II, që i bashkëlidhet këtij ligji.
2. Kur autoriteti konstaton se një tunel nuk është në përputhje me dispozitat e këtij ligji, ai duhet të njoftojë menjëherë menaxherin e tunelit dhe oficerin e sigurisë për marrjen e masave të duhura për rritjen e sigurisë.
3. Ky tunel është objekt autorizimi nga autoriteti në lidhje me vënien në shfrytëzim, në përputhje me procedurën e parashikuar në shtojcën II, që i bashkëlidhet këtij ligji.

Neni 12
Tunelet rrugore në shfrytëzim

1. Në rastin e tuneleve rrugore, të cilat tashmë janë të hapura për qarkullimin publik, autoriteti duhet të japë vlerësimin e tij, në përputhje me kërkesat e normat e sigurisë, me referencë të veçantë në dokumentacionin e sigurisë, të përcaktuara për këtë në shtojcën II, që i bashkëlidhet këtij ligji dhe në bazë të një inspektimi.
2. Menaxheri i tunelit, nëse është e nevojshme, i propozon autoritetit një plan për të përshtatur tunelin me kërkesat e normat e sigurisë dhe masat përmirësuese që ai mendon të bëjë. Autoriteti mund të kërkojë nga menaxheri i tunelit një plan me shkrim për t’u paraqitur brenda një afati të përcaktuar.
3. Autoriteti jep miratimin e tij për masat rregulluese ose kërkon modifikimin e tyre. Çdo miratim ose modifikim i kërkuar duhet të njoftohet me shkrim.
4. Pas parashikimit të bërë në pikën 3 të këtij neni, në qoftë se masat përmirësuese përfshijnë çdo modifikim thelbësor në ndërtim ose shfrytëzim, atëherë, menjëherë pasi të jenë marrë këto masa, duhen zbatuar procedurat e parashtruara në shtojcën II, që i bashkëlidhet këtij ligji.
5. Autoriteti duhet t’i paraqesë një raport ministrit për planin e përmbushjes së kërkesave të këtyre rregullave, për masat e planifikuara dhe, sipas rastit, për pasojat e hapjes apo të mbylljes së rrugëve hyrëse kryesore në tunele. Ministri mund të mbështesë përmbajtjen e këtij raporti, kur nga ana e raportimit merret parasysh minimizimi i shqetësimeve në qarkullimin në nivel kombëtar e rajonal, në përputhje me detyrimin e raportimit të autoritetit, sipas nenit 16 të këtij ligji, dhe mund të komentojë për kalendarin e punimeve që janë parashikuar të kryhen për të siguruar që tunelet rrugore përputhen me këto kërkesa.
6. Rinovimi i tuneleve rrugore duhet të kryhet në përputhje me përcaktimet e një programi dhe duhet të përfundojë 24 muaj pas datës së hyrjes në fuqi të këtij ligji.
7. Aty ku gjatësia totale e tubit të tuneleve ekzistuese, pjesëtuar me pjesën e rrjetit rrugor transeuropian që shtrihet në territorin e Republikës së Shqipërisë, e kalon mesataren europiane, ministri, mund të zgjasë periudhën e përcaktuar në pikën 6 të këtij neni, me pesë vjet.

Neni 13
Inspektimet periodike

1. Autoriteti verifikon kryerjen e inspektimeve nga enti i inspektimit, për t’u siguruar se të gjitha tunelet rrugore, të cilat bëjnë pjesë në fushën e zbatimit të këtij ligji, përmbushin standardet e përcaktuara nga ky ligj.
2. Periudha e dy inspektimeve të njëpasnjëshme për çdo tunel nuk duhet t’i kalojë 6 vjet. 
3. Kur, bazuar në raportin e entit të inspektimit, autoriteti vëren se një tunel nuk përputhet me dispozitat e këtij ligji, autoriteti duhet të njoftojë menaxherin e tunelit dhe oficerin e sigurisë për marrjen e masave për rritjen e sigurisë në tunel. Autoriteti përcakton kushtet për vazhdimin e shfrytëzimit të tunelit ose rihapjen e tij, të cilat do të zbatohen derisa masat korrigjuese janë vënë në funksionim, si dhe të gjitha kufizimet ose kushtet e përshtatshme.
4. Nëse masat rregulluese përfshijnë ndonjë modifikim thelbësor në ndërtimin ose shfrytëzimin e tunelit, atëherë, menjëherë pasi të jenë marrë masat, tuneli duhet të bëhet objekt i një autorizimi të ri për operim, në përputhje me procedurat e parashikuara në shtojcën II, që i bashkëlidhet këtij ligji.

Neni 14
Analizat e rrezikut

1. Analizat e rrezikut, kur është e nevojshme, duhet të kryhen nga një subjekt që ka një pavarësi funksionale nga menaxheri i tunelit. Përmbajtja dhe rezultatet e analizave të rrezikut duhet të jenë përfshirë në dokumentet e dosjes së sigurisë që i paraqitet autoritetit. Bëhet fjalë për analizat e rrezikut për një tunel të dhënë, që merr parasysh tërësinë e faktorëve të projektimit dhe kushteve të qarkullimit që kanë një ndikim mbi sigurinë, sidomos karakteristikat dhe lloji i qarkullimit, gjatësia dhe gjeometria e tunelit, si dhe numri  i mjeteve të rënda të parashikuara në ditë.
2. Autoriteti duhet të sigurojë që është përdorur  një metodologji e detajuar dhe e mirëpërcaktuar në nivel kombëtar, e cila korrespondon me praktikat më të mira të mundshme, e miratuar nga aktet nënligjore në zbatim të këtij ligji.

Neni 15
Shmangie si pasojë e teknikave inovative

1. Me qëllim për të  lejuar instalimin dhe përdorimin e pajisjeve të reja për sigurinë, të cilat sigurojnë mbrojtje më të lartë dhe ekuivalente me teknologjitë aktuale të përshkruara në këtë ligj, autoriteti mund të lejojë një shmangie nga kërkesat e këtij ligji, duke u bazuar në kërkesat përkatëse nga menaxheri i tunelit.
2. Nëse autoriteti synon të lejojë shmangien e parashikuar në pikën 1 të këtij neni, menaxheri i tunelit duhet, së pari, të paraqesë një aplikim shmangieje në ministri, i cili duhet të përmbajë kërkesën dhe opinionin fillestar të entit të inspektimit.
3. Nëse brenda një periudhe prej tre muajsh ministri nuk formulon kundërshtime, shmangia trajtohet si e garantuar. Ministri informon autoritetin/menaxherin e tunelit në përputhje me rrethanat. 
4. Nëse ka kundërshtime, ministri bën një propozim të ri, në përputhje me nenet 4 dhe 5 të këtij ligji. Nëse vendimi është negativ, autoriteti nuk lejon shmangien.
5. Pas një shqyrtimi, në përputhje me procedurën e parashikuar në pikat 1, 2, 3 dhe 4 të këtij neni, një vendim për garantimin e shmangies mund të lejojë aplikimin e kësaj shmangie në tunelet e tjera. 
6. Kurdo qoftë paraqitja e justifikuar e kërkesave për shmangie, ministri publikon një raport për praktikën e ndjekur në këtë tunel dhe, nëse është e nevojshme, bën propozime për amendimin e këtij ligji. 
Neni 16
Raportimi

1. Autoriteti, mbështetur mbi të dhënat, harton çdo dy vjet raporte për çdo rrezik nga zjarret dhe incidentet apo aksidentet në tunelet rrugore për sigurinë e përdoruesve të rrugës, si dhe për shpeshtësinë e shkaqet e incidenteve apo aksidenteve të tilla, duke bërë vlerësimin e tyre dhe duke siguruar informacion për rolin aktual dhe efektivitetin e masave dhe lehtësive për sigurinë rrugore. Autoriteti i raporton ministrit për masat që duhen marrë gjatë vitit dhe për ato që do të kryhen në vitin e ardhshëm, bazuar në përparësitë që lidhen me vëllimin e trafikut dhe rrezikun potencial të tuneleve rrugore.
2. Autoriteti, me burimet njerëzore ekzistuese, në funksion të zhvillimit të infrastrukturës dhe fondet në dispozicion, sipas ligjit aktual në fuqi dhe pa ngarkesa të reja ose të rritura në Buxhetin e Shtetit, përgatit një plan të integruar, duke përfshirë një program për zbatimin gradual të dispozitave të këtij ligji në tunelet, tashmë në shfrytëzim, siç përshkruhet në nenin 12 të këtij ligji.

KREU III
QARKULLIMI NË TUNELET RRUGORE

Neni 17
Detyrime shtesë për sigurinë e përdoruesve të tuneleve rrugore

1. Përdoruesit e rrugës së tuneleve rrugore duhet të sillen në mënyrë të tillë që të mos paraqesin rrezik ose pengesë për qarkullimin apo t'i shkaktojë dëme pronës publike dhe në mënyrë që në çdo rast të respektohet siguria në tunelet rrugore. Ndalohet në çdo rast lëvizja e këmbësorëve në tunelet rrugore.
2. Normat e sjelljeve të veçanta përcaktohen në aktet nënligjore që do të  dalin në zbatim të këtij ligji.
3. Drejtuesit të mjetit rrugor i cili lëviz me mjet nëpër tunel, nuk i lejohet të ndalojë, të parakalojë e as të parkojë mjetin, të bëjë kthimin gjysmërrethor ose lëvizjen prapa.
4. Drejtuesi i mjetit rrugor, gjatë kalimit nëpër tunel, duhet t’i ketë të ndezura dritat e shkurtra joverbuese për ndriçimin e rrugës.

Neni 18
Detyrime shtesë për statusin e tabelave dhe sinjaleve

1. Përdoruesit e rrugës së tuneleve rrugore duhet t’u përmbahen udhëzimeve,  që japin tabelat e qarkullimit rrugor,  sinjalet e semaforëve dhe shenjat në tunel edhe në rastin kur duket se këto udhëzime kundërshtojnë rregulloren e qarkullimit.
2. Udhëzimet që japin sinjalet e semaforëve të tuneleve rrugore duhet të kenë përparësi mbi ato, që japin tabelat e qarkullimit rrugor, që rregullojnë përparësinë.
3. Tabelat dhe sinjalet në tunelet rrugore përshkruhen në aktet ligjore e nënligjore në zbatim dhe në përputhje me procedurat e parashtruara në shtojcën III, që i bashkëlidhet këtij ligji.

Neni 19
Detyrime shtesë për udhëzimet e dhëna nga nëpunësit e autorizuar

1. Kur drejtojnë qarkullimin në tunele rrugore, nëpunësit e autorizuar duhet të dallohen me lehtësi nga njëfarë largësie.
2. Përdoruesit e rrugës duhet t'u binden menjëherë të gjitha udhëzimeve të dhëna nga nëpunësit e autorizuar, të cilët drejtojnë qarkullimin në tunele rrugore.
3. Udhëzimet e dhëna nga nëpunësit e autorizuar,  të cilët drejtojnë qarkullimin në tunele rrugore,  duhet të marrin përparësi ndaj atyre që japin tabelat e qarkullimit rrugor,  sinjalet e semaforëve dhe shenjat në rrugë, si edhe ndaj rregullave të qarkullimit rrugor në përgjithësi.
Neni 20
Paralajmërime me dëgjim

1. Mekanizmat e paralajmërimit me dëgjim në tunelet rrugore mund të përdoren vetëm:
a) për të dhënë paralajmërimin përkatës, me qëllim që të shmanget rreziku apo ndonjë aksident;
b) brenda zonave tunelore, kur ka ndodhur incident apo aksident, për të paralajmëruar veprimet që do të ndjekin përdoruesit e rrugës.
2. Tingujt, që lëshojnë mekanizmat e paralajmërimit me dëgjim, nuk duhet të zgjasin më shumë nga ç'është e nevojshme. Çdo tunel/Qendra Operacionale për Menaxhimin e Tuneleve Rrugore duhet të jetë i pajisur me të paktën një mekanizëm paralajmërimi me anë të dëgjimit, me fuqi të mjaftueshme. Tingulli që lëshon mekanizmi i paralajmërimit duhet të jetë i vazhdueshëm dhe uniform,  por jo çjerrës.

Neni 21
Detyrimet për rritjen e sigurisë dhe sjellja në rast aksidenti apo incidenti

1. Pa shkelur dispozitat e legjislacionit në fuqi, në lidhje me detyrimin për të ndihmuar të dëmtuarit në rast aksidenti rrugor, çdo shofer ose përdorues tjetër i rrugës, i përfshirë në një incident apo aksident rrugor, duhet të marrë të gjitha masat e nevojshme, në përputhje me natyrën dhe shtrirjen e parashikuar të rreziqeve, të reduktojë ose të shmangë dëmet në njerëz, në pronë dhe në mjedis. Ata zbatojnë, në të gjitha rastet, kërkesat e udhëzimeve që kërkohen nga Qendra Operacionale për Menaxhimin e Tuneleve Rrugore, e cila përpiqet të vendosë siguri të menjëhershme të qarkullimit në vendin e incidentit apo aksidentit në tunelin rrugor, duke zbatuar kërkesat e shtojcave I, II dhe III, që i bashkëlidhen këtij ligji.
2. Në rastin e një rreziku serioz ose aksidenti të menjëhershëm, ku siguria e publikut dhe e pronës mund të rrezikohet, përdoruesit e tuneleve rrugore njoftojnë menjëherë Qendrën Operacionale për Menaxhimin e Tuneleve Rrugore, duke venë në dispozicion të saj të gjithë informacionin e nevojshëm për ndërmarrjen e veprimeve.
3. Të gjithë  përdoruesit e tuneleve rrugore bashkëpunojnë me njëri-tjetrin dhe me personat e autorizuar të autoritetit në shkëmbimin e informacionit, për masat parandaluese dhe procedurat që duhet të ndiqen në rastin e aksidenteve dhe incidenteve.

Neni 22
Raportet e incidenteve, aksidenteve dhe menaxhimi i të dhënave

1. Autoriteti/menaxheri i tunelit dhe oficeri i sigurisë, pas mbledhjes së informacionit, marrin masat e nevojshme për të përgatitur një raport për çdo aksident fatal të ndodhur në një tunel rrugor, sipas standardit ligjor në fuqi. Oficeri i sigurisë përfshin në këtë raport fotot dhe diagramet vizive të vendit të aksidentit dhe çdo informacion në lidhje me periudhën kohore mes aksidentit e regjistrimit të tij dhe për ardhjen e shërbimeve emergjente.
2. Raporti i aksidentit, i përgatitur sipas pikës 1 të këtij neni, ruhet për 10 vjet dhe është i vlefshëm për ministrinë/autoritetin, për personat e autorizuar për kontroll e institucionet e tjera të ngarkuara me ligj sa herë kërkohen prej tyre.
3. Raporti i aksidentit nuk zëvendësohet me një raport tjetër, i cili mund të ketë lidhje me menaxhimin e dëmit, i cili kërkohet nga legjislacioni kombëtar ose ai ndërkombëtar.
4. Sa herë që ndodh ndonjë incident që dëmton pronën ose mjedisin në tunelet rrugore oficeri i sigurisë, pas mbledhjes së informacionit, përgatit një raport dhe ia dorëzon nga një kopje të tij menaxherit të tunelit. Dëmtuesi ua paguan dëmin menjëherë, sipas akteve ligjore dhe nënligjore në fuqi, organeve kompetente të tunelit rrugor.



Neni 23
Autorizimi i veçantë dhe kufizimet

1. Për transportin e mallrave të rrezikshme ose për arsye të rrethanave të jashtëzakonshme, në përputhje me dispozitat e këtij ligji, menaxheri i tunelit lëshon një autorizim të veçantë për transportin e mallrave të rrezikshme nëse paraprakisht është përgatitur dhe miratuar plani i masave parandaluese dhe mbrojtëse, në përputhje më këtë ligj dhe shtojcat e tij.
Në rast refuzimi nga menaxheri i tunelit, subjekti për transportin e mallrave të rrezikshme i lind e drejta e ankimit të autoriteti brenda një afati kohor pesë ditësh.
2. Autoriteti përgjegjës për lëshimin e autorizimit për transportin rrugor të mallrave të rrezikshme në tunelet rrugore, sipas pikës 1 të këtij neni, mund të ndalojë transportin e mallrave të rrezikshme të caktuara, ose të lejojë transportin vetëm në kushte të veçanta, me qëllim rritjen e sigurisë në tunelet rrugore dhe mbrojtjen e njerëzve, të mjedisit e të pronës.
3. Autorizimi, sipas pikës 1 të këtij neni, lëshohet për një afat një- ditor.
4. Subjekti përgjegjës për transportin e mallrave të rrezikshme, në çdo rast, njofton menaxherin e tunelit para nisjes së procedurave të përmendura në pikën 1 të këtij neni.

Neni 24
Detyrimet e transportuesit për transportin e mallrave të rrezikshme 
në tunelet rrugore

1. Transportuesi duhet të njoftojë 24 orë përpara autoritetin dhe menaxherin e tunelit për mjetin rrugor, i cili përdoret për transportin e mallrave të rrezikshme.
2. Për qarkullimin e mjetit rrugor në tunelet rrugore, menaxheri i tunelit lejon vetëm drejtues mjeti të kualifikuar për transportin e mallrave rrezikshme, si dhe mjete që plotësojnë kushtet e përcaktuara në aktet ligjore dhe nënligjore në fuqi.

Neni 25
Mbikëqyrja për zbatimin e ligjit

Mbikëqyrja administrative për zbatimin e këtij ligji dhe akteve nënligjore të miratuara për zbatimin e tij kryhet nga ministria përgjegjëse për transportin, Autoriteti Rrugor Shqiptar dhe Sekretaria Teknike e Komitetit Ndërministror për Sigurinë Rrugore.

KREU IV
DISPOZITA PËR SANKSIONET

Neni 26
Kundërvajtjet administrative

1. Shkeljet e dispozitave të këtij ligji dhe të akteve nënligjore në zbatim të tij, të kryera nga personi juridik, fizik dhe individët në tunelet rrugore, kur nuk përbëjnë vepër penale, përbëjnë kundërvajtje administrative dhe  dënohen me gjobë, sipas këtij neni.
2. Subjekti, menaxheri i tunelit dënohen me gjobë në masën 5 000 000 (pesë milionë) lekë kur:
a) nuk miratojnë masat e sigurisë, të parashikuara në nenet 4 dhe 6 të këtij ligji;
b)  nuk emërojnë një oficer të sigurisë dhe zëvendësin e tij, sipas pikës 1 të nenit 7 të këtij ligji.
3. Subjekti, menaxheri i tunelit dënohen me gjobë në masën 2 000 000 (dy milionë) lekë në rastet kur:
a) nuk hartojnë dhe nuk dërgojnë raportin, sipas pikës 3 të nenit 6 të këtij ligji;
b) nuk përcjellin raportin teknik, sipas pikës 4  të nenit 6 të këtij ligji; 
c) nuk kanë plotësuar kërkesat e neneve 11 dhe 12 të këtij ligji.
4. Personat përgjegjës të personave juridikë dënohen me gjobë në masën 100 000 (njëqind mijë) lekë, për shkeljet e përmendura në pikat 2 dhe 3 të këtij neni. 
5. Subjekti, oficeri i sigurisë dënohen me gjobë në masën 1 000 000 (një milion) lekë, nëse nuk i ushtrojnë funksionet dhe detyrat e përcaktuara në pikën 2 të nenit 7 të këtij ligji dhe zëvendësohen menjëherë me një person përgjegjës për sigurinë.
6. Subjekti, enti i inspektimit dënohen:
a)  me gjobë në masën 1 000 000 (një milion) lekë, kur nuk ushtrojnë funksionet dhe detyrat e përcaktuara në nenin 8 të këtij ligji; 
b) me gjobë në masën 100 000 (njëqind mijë) lekë, kur ai është person fizik dhe për personat përgjegjës të personave juridikë.
7. Cilido  që  shkel  e  nenet  17, 18, 19, 20 dhe 21  të këtij ligji dënohet me gjobë  në  masën 20 000 (njëzet mijë) lekë.
8. Cilido që shkel nenin 22 të këtij ligji dënohet me gjobë në masën 100 000 (njëqind mijë) lekë.
9. Menaxheri i tunelit dhe oficeri i sigurisë dënohen me gjobë në masën 100 000 (njëqind mijë) lekë, për shkelje të neneve 23 dhe 24, pika 2, të këtij ligji.
10. Subjekti  përgjegjës  për transportin e mallrave të rrezikshme dënohet me gjobë në masën 100 000 (njëqind mijë) lekë, për shkelje të pikës 4 të nenit 23 të këtij ligji.
11. Subjekti përgjegjës për transportin e mallrave të rrezikshme dhe drejtuesi i mjetit rrugor ndëshkohen me gjobë në masën 500 000 (pesëqind mijë) lekë, për shkelje të nenit 24 të këtij ligji.

Neni 27
Procedurat e ankimit

Subjekti, ndaj të cilit vendoset masa administrative, ka të drejtën e ankimit, sipas legjislacionit në fuqi, për shqyrtimin e mosmarrëveshjeve administrative.

Neni 28
Vjelja e gjobave

Të ardhurat, që burojnë nga vjelja e gjobave, derdhen në Buxhetin e Shtetit.

KREU V
DISPOZITA TË FUNDIT

Neni 29
Aktet nënligjore

Ngarkohet Këshilli i Ministrave që, brenda 6 muajve nga hyrja në fuqi e këtij ligji, të nxjerrë aktet nënligjore në zbatim të neneve 4, pika 2, 6, pika 1, 7, pika 1, 8, pika 3, 14, pika 2, 17, pika 2, 18, pika 3 dhe 24, pika 2 të këtij ligji.

Neni 30
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 10.10.2013

Shpallur me dekretin nr. 8368, datë 28.10.2013 të Presidentit të Republikës së Shqipërisë, Bujar Nishani

SHTOJCA I
Masat e sigurisë të përmendura në nenin 4 të këtij ligji

1. Bazat për të vendosur masat e sigurisë
1.1 Parametrat e sigurisë
1.1.1 Masat e sigurisë që vihen në përdorim në një tunel rrugor bazohen mbi një shqyrtim sistematik të gjithë aspekteve të sistemit, të përbërë nga infrastruktura, shfrytëzimi, përdoruesit dhe mjetet e transportit.
1.1.2 Parametrat që merren parasysh vijojnë:
- gjatësia e tunelit;
- numri i tubave/galerive;
- numri i rrugëve/korsive;
- gjeometria e profilit tërthor;
- profili gjatësor dhe gjurma në plan;
- tipi i ndërtimit/konstruksionit;
- qarkullimi me një drejtim ose në të dy drejtimet;
- vëllimi i qarkullimit për tub, përfshirë këtu ndarjen e tij në kohë;
- rreziku i pengesës në pikun e qarkullimit, ditor ose sezonal;
- koha e nevojshme për shërbimet e ndërhyrjes për të mbërritur në vendet;
- prania dhe përqindja e mjeteve të rënda të transportit;
- prania, përqindja dhe lloji i mjeteve të transportit që transportojnë mallra të rrezikshme;
- karakteristikat e rrugëve të hyrjes;
- gjerësia e rrugëve/korsive;
- aspekte të lidhura me shpejtësinë;
- mjedisi gjeografik dhe meteorologjik.
1.1.3 Kur një tunel rrugor ka një karakteristikë të veçantë për sa i përket parametrave të përmendur më lart, një analizë e rreziqeve, kryhet në përputhje me nenin 14 të këtij ligji, me qëllim që të vendoset nëse masat  e sigurisë dhe/ose pajisjet shtesë janë të nevojshme për të siguruar një nivel të lartë të sigurisë në tunel. Kjo analizë e rreziqeve ka parasysh incidentet apo aksidentet që sjellin haptazi cenimin e sigurisë së përdoruesve të rrugës në tunel dhe që janë të afta të ndodhin gjatë fazës së shfrytëzimit, si dhe natyrën dhe rëndësinë e pasojave të mundshme të tyre. 
1.2 Kërkesat minimale
1.2.1 Masat e sigurisë, të parashikuara në pikat që vijojnë, janë vënë në përdorim të paktën me qëllim që të sigurojnë një nivel minimal të sigurisë në tunelet rrugore, sipas këtij ligji. 
1.2.2 Me qëllim që rëniet ndesh të jenë të njësuara në të gjitha tunelet rrugore, në të cilat zbatohet ky ligj, asnjë shkelje në kërkesat e parashikuara në pikat që vijojnë nuk lejohet për sa i përket konceptimit të pajisjeve të sigurisë në dispozicion të përdoruesit të tunelit rrugor, si postet e ndihmës, shenjëzimi, vend parkimet, daljet e ndihmës, ritransmetimi me radio kur ato kërkohen.
1.3 Vëllimi i qarkullimit
1.3.1 Kur  “vëllimi i qarkullimit” është përmendur në këtë shtojcë, ai tregon qarkullimin ditor mesatar vjetor të regjistruar në tunel për një korsi. Me qëllim që të përcaktohet vëllimi i qarkullimit, çdo mjet transporti do të llogaritet si një njësi.
1.3.2 Kur numri i mjeteve të rënda të transportit mbi 3,5 tonë kalon 15 % të qarkullimit mesatar ditor vjetor ose që një qarkullim ditor sezonal është dukshëm më i lartë se qarkullimi mesatar ditor vjetor, vlerësohet rrezik shtesë dhe merret parasysh, duke rritur vëllimin e qarkullimit në tunel në zbatim të pikave që vijojnë.
2. Masat që kanë të bëjnë me infrastrukturën
2.1 Numri i tubave/galerive dhe korsive
2.1.1 Vëllimi i parashikuar i qarkullimit dhe siguria përbëjnë kriteret kryesore  bazë për të përcaktuar nëse duhet ndërtuar një tunel me një tub ose dy tuba, që merr parasysh disa aspekte të tilla, si përqindja e mjeteve të rënda të transportit, pjerrësinë dhe gjatësinë.
2.1.2 Në  çdo rast, kur për tunelet në projektim, parashikimet për 15 vjet tregojnë që vëllimi i qarkullimit do të kalojë 10 000 mjete transporti për ditë dhe për korsi të qarkullimit, një tunel me dy tuba me qarkullim me një drejtim vihet për datën, në të cilën kjo shifër  do të jetë kaluar.
2.1.3 Me përjashtim të korsisë së emergjencës, vetë numri i korsive ruhet jashtë dhe brenda tunelit rrugor. Çdo ndryshim i numrit të korsive bëhet në një distancë të mjaftueshme nga hyrja e tunelit; kjo distancë është të paktën e barabartë me distancën e përshkruar nga një mjet transporti që lëviz me shpejtësinë më të madhe të lejuar. Kur kushtet gjeografike pengojnë të respektohet kjo distancë, masa shtesë dhe/ose përforcuese merren për të përmirësuar  sigurinë.
2.2 Gjeometria e tunelit
2.2.1 Siguria është marrë veçanërisht parasysh gjatë konceptimit të gjeometrisë së profilit tërthor, të gjurmës në plan dhe të profilit gjatësor, si dhe rrugët e saj të hyrjes, sepse këta parametra ndikojnë shumë mbi probabilitetin e ndodhjes dhe rëndësinë e incidenteve apo aksidenteve rrugore.
2.2.2 Pjerrësitë gjatësore më të mëdha se 5 % nuk lejohen në tunelet e reja, në mos nuk është e mundur të gjendet zgjidhje tjetër nga pikëpamja gjeografike.
2.2.3 Në  tunelet rrugore, pjerrësitë e të cilave janë më të mëdha se  3,5%, masa shtesë dhe/ose përforcuese merren me qëllim që të përforcojnë sigurinë mbi bazën e një analize të rreziqeve.
2.2.4 Kur gjerësia e korsisë së ngadaltë është më e vogël se 3,5 m dhe që kalimi i mjetit të rëndë të transporti lejohet, masa shtesë dhe/ose përforcuese merren me qëllim që të përforcojnë sigurinë mbi bazën e një analize të rreziqeve.
2.3 Korsitë e largimit dhe daljet e ndihmës
2.3.1 Në tunelet e reja, në korsitë e largimit janë parashikuar trotuare, të mbingritura ose jo, të përcaktuara për përdoruesit e tuneleve rrugore në rastin e avarisë ose aksidentit. Kjo dispozitë nuk zbatohet nëse karakteristikat strukturore të tunelit  rrugor nuk e lejojnë, ose e lejojnë vetëm me një kosto të shpërpjesëtuar dhe që tuneli është me një drejtim dhe i pajisur me një sistem të përhershëm të mbikëqyrjes dhe të mbylljes së korsive.
2.3.2 Në tunelet ekzistuese ku nuk ka as korsi largimi, as trotuare, masa shtesë dhe/ose përforcuese merren për të siguruar sigurinë.
2.3.3 Daljet e ndihmës  u lejojnë përdoruesve të lënë tunelin pa mjetin e tyre të transportit dhe të arrijnë në një vend të sigurt në rast aksidenti ose rënie zjarri. Ato u lejojnë edhe shërbimeve të ndërhyrjes të arrijnë në tunel me këmbë. Shembuj të daljeve të ndihmës  janë këto që vijojnë:
- dalje të drejtpërdrejta të tunelit për të dalë  jashtë;
- galeritë e komunikimit ndërmjet tubave të një tuneli;
- daljet drejt një galerie të sigurisë;
- strehimet me një korsi të largimit të ndarë nga tubi i tunelit.
2.3.4 Strehimet  pa dalje që të çojnë në korsitë e largimit për të dalë jashtë nuk janë ndërtuar. 
2.3.5 Daljet e ndihmës  janë parashikuar nëse një analizë e rreziqeve të përligjura, përfshirë këtu pushtimin nga gazrat e tymrave dhe shpejtësia e tyre e përhapjes në kushtet lokale, tregon që ventilimi dhe masat e tjera të sigurisë janë të pamjaftueshme për të siguruar sigurinë e përdoruesve të rrugës.
2.3.6 Në çdo rast, në tunelet e reja, daljet e ndihmës janë parashikuar kur vëllimi i qarkullimit është më i madh se 2 000 mjete transporti për korsi.
2.3.7 Në tunelet ekzistuese mbi 1 000 m dhe vëllimi i qarkullimit i të cilëve është më i madh se 2 000 mjete transporti për korsi, duhet të vlerësohet nëse vendosja e daljeve të reja të ndihmës është një zgjidhje e leverdishme dhe e efektshme.
2.3.8 Kur daljet e ndihmës  janë parashikuar, largësia  ndërmjet dy daljeve nuk i kalon 500 m.
2.3.9 Mjete të duhura, të tilla si portat, pengojnë përhapjen e tymrave të gazrave dhe të nxehtësisë në drejtim të korsive të largimit, me qëllim që përdoruesit të mund të dalin jashtë në siguri dhe që shërbimet e ndërhyrjes të mund të arrijnë në tunel.
2.4 Hyrjet e shërbimeve të ndërhyrjes
2.4.1 Në tunelet me dy tuba, ku tubat janë në të njëjtin nivel ose pothuajse, galeritë e komunikimit mund të përdoren nga shërbimet e ndërhyrjes të paktën çdo 1 500 m.

2.4.2 Kur kjo është e mundur nga pikëpamja gjeografike, kalimi në qendër të brezit qendror parashikohet nga jashtë në çdo hyrje të tunelit me dy tuba ose shumëtubësh. Kjo masë u lejon shërbimeve të ndërhyrjes të arrijnë menjëherë nga njëri ose tjetri tub.
2.5 Vend parkimet
2.5.1 Për tunelet e reja me dy drejtime mbi 1 500 m të gjatë, ku vëllimi i qarkullimit i kalon 2 000 mjete transporti për korsi, vend parkimet  ndërtohen  në largësi që  nuk kalon  më  shumë  se 1 000 m, nëse korsitë e emergjencës nuk janë parashikuar.
2.5.2 Në tunelet ekzistuese me dy drejtime mbi 1 500 m të gjatë, vëllimi i qarkullimit të të cilave i kalon 2 000 mjete transporti për korsi, dhe që nuk kanë korsi të emergjencës, duhet të vlerësohet nëse ndërtimi i vend parkimeve është një zgjidhje e leverdishme dhe e efektshme.
2.5.3 Kur karakteristikat strukturore të tunelit e lejojnë, ose lejojnë vetëm që një kosto e shpërpjesëtuar/e pabarabartë, duhet të parashikohen vend parkime nëse gjerësia totale që arrihet nga mjetet e transportit, me përjashtim të pjesëve të mbingritura dhe të korsive normale të qarkullimit, është të paktën e barabartë me gjerësinë e një korsie normale të qarkullimit.
2.5.4 Vend parkimet kanë  një post të ndihmës.
2.6 Drenazhe 
2.6.1 Drenazhi i lëngjeve të ndezshme dhe helmuese sigurohet nga kanale me të çara mjaft mirë të përcaktuara ose masa të tjera në profilin tërthor të tuneleve ku transporti i mallrave të rrezikshme është lejuar. Përveç kësaj, sistemi i drenimit është krijuar dhe mirëmbajtur për të penguar që zjarri të mos përhapet dhe që lëngjet e ndezshme dhe helmuese të mos shpërndahen në brendësi të një tubi  dhe ndërmjet tubave.
2.6.2 Nëse, në tunelet ekzistuese, kërkesa të tilla nuk mund të respektohen ose mund të ketë vetëm një kosto të shpërpjesëtuar/të pabarabartë, kjo duhet të mbahet parasysh në momentin që vendoset nëse transporti i mallrave të rrezikshme mund të lejohet mbi bazën e një analize të rreziqeve përkatëse.
2.7 Rezistenca ndaj zjarrit e strukturave
Struktura kryesore e të gjitha tuneleve rrugore, ku një shembje lokale e strukturës mund të ketë pasoja katastrofike, për shembull, tunelet zhyten apo cedojnë, ose tunelet mund të shkaktojnë shkatërrimin e strukturave fqinje të rëndësishme, paraqet një nivel të mjaftueshëm të rezistencës ndaj zjarrit.
2.8 Ndriçimi 
2.8.1 Një ndriçim normal u siguron drejtuesve të mjeteve një shikueshmëri të nevojshme, si ditën, ashtu edhe natën, në zonën e hyrjes, si dhe në brendësi të tunelit.
2.8.2 Një ndriçim i sigurisë siguron një shikueshmëri minimale përdoruesve të tunelit për t’u lejuar të largohen nga tuneli me mjetet e tyre të transportit në rastin e defektit/avarisë së furnizimit me energji elektrike.
2.8.3 Një ndriçim i rrugës së largimit, i tillë si një pajisje sinjalizimi ndriçuese, vendoset në një lartësi që nuk kalon 1,5 m, drejton përdoruesit për t’u larguar nga tuneli më këmbë në rast urgjence.
2.9 Ventilimi 
2.9.1 Konceptimi, ndërtimi dhe shfrytëzimi i sistemit të ventilimit merr parasysh: 
- kontrollin e ndotësve që rrjedhin nga lëshimet e gazrave të mjeteve rrugore të transportit në kushte normale të qarkullimit dhe në orët e pikut;
- kontrollin e ndotësve që rrjedhin nga lëshimet e gazrave të mjeteve rrugore të transportit, kur qarkullimi është ndaluar për shkak të një ndodhie ose një aksidenti;
- kontrollin e nxehtësisë dhe gazrave të tymit në rastin e një zjarri.
2.9.2 Një sistem i ventilimit mekanik vendoset në të gjitha tunelet mbi 1 000 m të gjatë, ku vëllimi i qarkullimit të cilëve është më i madh se 2 000 mjete transporti për korsi.
2.9.3 Në tunelet rrugore me qarkullim në dy drejtime dhe/ose një drejtim të mbushur plot me mjete transporti, ventilimi gjatësor lejohet vetëm nëse një analizë e rreziqeve, e kryer në përputhje me nenin 14 të këtij ligji, tregon që është i pranueshëm dhe/ose që nëse masat e veçanta janë marrë të tilla, si një administrim i duhur i qarkullimit, distanca më të shkurtra ndërmjet daljeve të ndihmës, dritaret e ajrimit dhe largimit të tymit të gazit në intervale të rregullta.
2.9.4 Sistemet tërthore ose gjysmëtërthore të ventilimit përdoren në tunelet ku një sistem mekanik i ventilimit është i nevojshëm dhe ku ventilimi gjatësor nuk lejohet, në përputhje me pikën 2.9.3. Këto sisteme janë të afta të largojnë tymin e gazit në rast zjarri.
2.9.5 Për tunelet me qarkullim me dy drejtime mbi 3 000 m të gjatë, vëllimi i qarkullimit të cilëve është më i madh se 2 000 mjete transporti për korsi, dhe që kanë një post të kontroll – komandimit dhe të një ventilimi tërthor dhe/ose gjysmëtërthor, masat minimale të mëposhtme merren për sa i përket ventilimit: 
- dritaret e nxjerrjes/largimit të ajrit dhe të tymrave të gazrave që mund të komandohen ndarazi ose në grup vendosen;
- shpejtësia në drejtimin gjatësor e ajrit kontrollohet vazhdimisht dhe procesi i komandimit të sistemit të ventilimit, dritare, ventilatorë etj. rregullohen në përputhje me rrethanat.
2.10 Postet e ndihmës
2.10.1 Postet e ndihmës janë të destinuara për t’i pajisur me pajisje të ndryshme të sigurisë, sidomos telefona për thirrje urgjente dhe aparateve shuarës të zjarrit, po nuk janë bërë për të mbrojtur përdoruesit e rrugës ndaj ndikimeve të një zjarri.
2.10.2 Postet e ndihmës mund të përbëhen nga një dollap i vendosur mbi trotuarin, pjesë e ngritur e tunelit rrugor ose e preferueshme një kabinë në këtë trotuar. Ata janë të pajisur me një telefon për thirrje urgjente dhe dy aparate të shuarjes së zjarrit.
2.10.3 Postet e ndihmës janë parashikuar në hyrje-daljet e tunelit dhe në brendësi në intervale që, për tunelet e reja, nuk kalojnë 150 m dhe që, për tunelet ekzistuese, nuk kalojnë 250 m.
2.11 Furnizimi me ujë
Të gjitha tunelet rrugore kanë një sistem të furnizimit me ujë. Hidrantët janë parashikuar pranë hyrje-daljeve dhe në brendësi të tuneleve në intervale që nuk kalojnë 250 m. Nëse furnizimi me ujë nuk është siguruar, është e detyrueshme të kontrollohet që një sasi e mjaftueshme me ujë është furnizuar me një sistem tjetër.
2.12 Shenjëzimi rrugor
Panele të veçanta përdoren për të treguar të gjitha pajisjet e sigurisë të destinuara për përdoruesin e tunelit. Shenjat dhe panelet që duhet të përdoren në tunele jepen në shtojcën III.
2.13 Qendra e kontrollit
2.13.1 Një qendër e kontrollit do të sigurohet për të gjitha tunelet rrugore më të gjatë se 2 500 m dhe me një vëllim të trafikut rrugor më të lartë se 2 000 mjete transporti për korsi, ose në të gjitha rastet e tjera, për të cilat, nisur nga rëndësia e objektit, vlerësohet si domosdoshmëri nga ana e ministrisë së linjës.
2.13.2 Mbikëqyrja e shumë tuneleve rrugore mund të përqendrohet në një qendër kontrolli.
2.14 Sistemi i monitorimit
2.14.1 Sisteme të videomonitorimit/mbikëqyrjes dhe një sistem i aftë për të zbuluar në mënyrë automatike incidentet e qarkullimit rrugor, të tilla si mjet transporti në ndalim  dhe/ose zjarre, janë instaluar në të gjitha tunelet rrugore me një qendër kontrolli.
2.14.2 Sistemet e zbulimit automatik të zjarreve vendosen në të gjitha tunelet rrugore që nuk kanë qendër kontrolli, kur shfrytëzimi i ventilimit mekanik për kontrollin e tymrave të gazeve ndryshon me shfrytëzimin automatik të ventilimit për kontrollin e ndotësve.
2.15 Pajisjet e mbylljes së tunelit
2.15.1 Në të gjitha tunelet rrugore mbi 1 000 m të gjata, semaforë të qarkullimit vendosen para hyrjes me qëllim që tunelet rrugore mund të mbyllen në rast të një emergjence. Mjete shtesë të tilla, si panele me mesazhe të ndryshueshme dhe pengesa, mund të parashikohen për të siguruar një respektim të duhur të shenjëzimit.
2.15.2 Në brendësi të të gjitha tuneleve mbi 3 000 m që kanë një post të kontroll – komandimit dhe vëllimi i qarkullimit të cilave është më i madh se 2 000 mjete transporti për korsi, është e këshillueshme të parashikohen, në intervale që nuk kalojnë 1 000 m, pajisje të destinuara për të ndaluar mjetet e transportit në raste urgjente. Këto pajisje përbëhen nga semaforë dhe në rast nevoje mjete shtesë, të tilla si altoparlantë, panele me mesazhe të ndryshueshme dhe barriera.
2.16 Sistemet e komunikimit
2.16.1 Një pajisje e ritransmetimit radio në përdorim të shërbimeve të ndërhyrjes vendoset në të gjitha tunelet mbi 1 000 m, vëllimi i qarkullimit të të cilave është më i madh se  2 000 mjete transporti për korsi.
2.16.2 Kur ka një qendër kontrolli, mundet të ndërpritet ritransmetimi radio i stacioneve të destinuara për përdoruesit e tunelit, kur ajo sigurohet për të shpërndarë mesazhe të urgjencës.
2.16.3 Kabinat dhe pajisjet e tjera, në të cilat përdoruesit që largohen nga tuneli duhet të presin përpara se mund të dalin jashtë, janë të pajisura me altoparlantë për njoftimin e përdoruesve.
2.17 Ushqimi me energji dhe qarqet elektrike
2.17.1 Të gjitha tunelet pajisen me një ushqim elektrik të ndihmës shtesë i aftë për të siguruar funksionimin e pajisjeve të nevojshme të  sigurisë për largim derisa të gjithë përdoruesit të jenë larguar  nga tuneli.
2.17.2 Qarqet elektrike, të matjes dhe të kontrollit janë bërë në mënyrë të tillë që një avari lokale, e shkaktuar nga një shkëndijë, për shembull, të mos prishë qarqet e paprekura.
2.18 Rezistenca ndaj zjarrit e pajisjeve
Niveli i rezistencës ndaj zjarrit e të gjitha pajisjeve të tunelit rrugor ka parasysh mundësitë teknologjike dhe synon të vazhdojë për të siguruar funksionet e nevojshme të sigurisë në rast zjarri.
2.19 Tabela që përmban një përmbledhje të kërkesave minimale
Tabela e mëposhtme ka një përmbledhje njoftuese të kërkesave minimale të parashikuara në pikat e mëparshme. Kërkesat minimale janë ato që ndodhen në tekstin në fuqi të kësaj shtojce. Shih tabelat bashkëlidhur.
3. Masat që kanë të bëjnë me shfrytëzimin
3.1 Mjetet  e shfrytëzimit
Shfrytëzimi në tunelet rrugore organizohet dhe zotëron mjetet e përshtatshme për të siguruar rrjedhshmërinë dhe sigurinë e qarkullimit përgjatë tunelit rrugor. Personeli i shfrytëzimit, si dhe shërbimet e ndërhyrjes marrin një formim  të duhur fillestar dhe të vazhdueshëm.
3.2 Planet e ndërhyrjes së emergjencës
Planet e ndërhyrjes hartohen për të gjitha tunelet rrugore. Në tunelet rrugore transkufitare, një plan i vetëm bikombëtar i ndërhyrjes së urgjencës përfshin dy vendet.
3.3 Punimet në tunele
Mbylljet  e pjesshme ose të plota të korsive të kërkuara nga punimet e programuara të ndërtimit ose mirëmbajtjes duhet gjithmonë të fillojnë para hyrjes në tunel. Panele me mesazhe të ndryshueshme, fenerë të qarkullimit (semaforë) dhe pengesa (barriera) mekanike mund të përdoren për këtë qëllim.
3.4 Menaxhimi i incidenteve dhe aksidenteve 
Në rastin e aksidentit ose incidentit të rëndë, të gjithë tubat përkatës mund të mbyllen menjëherë për qarkullimin, kjo në funksion të gravitetit të situatës.
Kjo realizohet nga aktivizimi i njëkohshëm jo vetëm i pajisjeve  të instaluara në portalet hyrëse të tunelit të përmendura më lart, por edhe nga panelet me mesazhe të ndryshueshme, të semaforëve dhe pengesave mekanike të pranishme në rast nevoje në brendësi të tunelit, në mënyrë që të bllokojnë të gjithë qarkullimin sa më shpejt që mundet, si në brendësi, ashtu edhe jashtë tunelit. Në tunelet nën  1 000 m, mbyllja mund të kryhet me mjete të tjera. Qarkullimi administrohet në mënyrë të tillë që mjetet e transportit e thjeshta të mund të lënë shpejt tunelin.
Koha e nevojshme për shërbimet e ndërhyrjes për të arritur  në vendet e një incidenti në një tunel rrugor është sa më e shkurtër që mundet dhe matet gjatë ushtrimeve të përputhshme. Përveç kësaj, duhet të matet gjatë ngjarjeve. Në tunelet e mëdha me qarkullim në dy drejtime dhe më vëllim të qarkullimit të lartë, një analizë e rreziqeve, e realizuar në përputhje me nenin 14 të këtij ligji, përcakton nëse pajisjet e ndërhyrjes duhet të vendosen në të dy anët e tunelit.
3.5 Veprimtaria e qendrës së kontrollit
Për të gjitha tunelet rrugore që kërkojnë një qendër kontrolli, përfshirë tunelet ndërkufitare në shtete të ndryshme, një qendër e vetme e kontrollit do të ketë kontroll të plotë në çdo kohë të dhënë.
3.6 Mbyllja e tuneleve
Në rastin e mbylljes së shkurtër ose të zgjatur të një tuneli rrugor, përdoruesit njoftohen për itineraret më të mira të mundshme, me anë të sistemeve të njoftimit lehtësisht të arritshme dhe të kuptueshme.
Çdo plan i emergjencës duhet të përmbajë tregimin e itinerareve të mundshme. Këto duhet të synojnë për të ruajtur aq sa mundet rrjedhshmërinë e qarkullimit rrugor dhe për të ulur në maksimum ndikimet dytësore mbi sigurinë në zonat fqinje.
Autoritetet duhet të bëjnë të gjitha përpjekjet e duhura për të shmangur gjendjen në të cilën një tunel rrugor i vendosur në territorin e dy shteteve nuk mund të përdoret për shkak të pasojave të kushteve të këqija meteorologjike.
3.7 Transporti i mallrave të rrezikshme
Masat e mëposhtme zbatohen për sa i përket hyrjes në tunele të mjeteve të transportit që transportojnë mallra të rrezikshme, të përcaktuara në legjislacionin e përshtatshëm europian, në lidhje me transportin e mallrave të rrezikshme me rrugë:
- të realizohet një analizë e rreziqeve, në përputhje me nenin 14 të këtij ligji, para se rregullorja dhe kërkesat mbi transportin e mallrave të rrezikshme në një tunel të mos jetë hartuar ose ndryshuar;
- të vendosë një shenjëzim të përshtatshëm përpara daljes së fundit të mundshme të tunelit dhe në hyrjet e tunelit për të zbatuar rregulloren, si dhe para kohe për t’i lejuar drejtuesve të mjeteve rrugore të zgjedhin itineraret e mundshme;
- të marrë parasysh masat e veçanta të shfrytëzimit, të destinuara për të ulur rreziqet, në lidhje me të gjitha ose një pjesë të mjeteve të transportit që transportojnë mallra të rrezikshme në tunele, të tilla si deklarimi para hyrjes ose kalimit të një autokolone, të shoqëruara nga mjete shoqërimi transporti të autoritetit të tunelit, rast për rast, në vijim të analizës së rreziqeve  të përmendura më lart.
3.8 Parakalimi në tunele 
Një analizë e rreziqeve kryhet me qëllim që të vendoset nëse mjetet rrugore të rënda duhet të lejohen të parakalojnë në tunelet rrugore që kanë shumë korsi qarkullimi në secilin drejtim.
3.9 Distanca ndërmjet mjeteve të transportit dhe shpejtësia
Problemi i shpejtësisë së duhur të mjeteve të transportit dhe të distancës së sigurisë ndërmjet tyre është veçanërisht e rëndësishme në tunelet rrugore dhe duhet të shqyrtohet me kujdes. Bëhet fjalë sidomos për t’i këshilluar përdoruesit e tuneleve për shpejtësitë dhe distancat e duhura. Masat me karakter të detyrueshëm vihen në fuqi nëse është e nevojshme. Në kushte normale, drejtuesit e mjeteve rrugore duhet të respektojnë në lidhje me mjetin e transportit përpara tyre një distancë minimale të barabartë me largësinë e përshkuar nga mjeti i transportit në dy sekonda. Për mjetet e rënda, kjo largësi  duhet të jetë dyfish. Në rastin e ndalimit të qarkullimit në një tunel rrugor, përdoruesit e rrugës duhet të ruajnë një largësi minimale prej 5 metrash, në lidhje me mjetin rrugor përpara tyre,  përveç nëse kjo nuk është e mundur për shkak  të një ndalimi emergjence.
4. Fushatat e njoftimit
Fushatat e njoftimit për sigurinë në tunelet rrugore organizohen rregullisht dhe vihen në veprim në bashkëpunim me palët e interesuara, mbi bazën e punimeve të bashkërenduara me organizmat ndërkombëtarë. Këto fushata bëhen mbi sjelljen e duhur që duhet të përshtatin përdoruesit e rrugës kur ata i afrohen një tuneli dhe kur e kalojnë, në veçanti në rastin e një defekti të mjetit të transportit, të një pengese në qarkullimin rrugor, të një aksidenti ose një shkëndije. Njoftimet mbi pajisjet e disponueshme të sigurisë dhe sjelljen e duhur të përdoruesve në tunel jepen në vendet e duhura për përdoruesit e tuneleve, për shembull, në zonat e pushimit, të vendosura para tuneleve, në hyrjet e tuneleve, kur qarkullimi është ndaluar ose në internet.







SHTOJCA II
Miratimi i projektit, dosjes sё sigurisë, vënies nё shërbim tё një tuneli rrugor, ndryshimet dhe ushtrimet periodike

1. Miratimi i projektit
1.1 Dispozitat e këtij ligji zbatohen qё nё fazën e studimeve paraprake tё njё tuneli.
1.2 Pёrpara se punimet e ndёrtimit/konstruksionit do tё fillojnё, ekspertët e projektuesit hartojnë dosjen e sigurisё tё përshkruar nё pikat 2.2 dhe 2.3 pёr njё tunel nё fazёn e projektimit. Ekspertët e projektuesit i paraqesin autoritetit administrativ dosjen e sigurisё.
1.3 Autoriteti kompetent miraton ose jo projektin dhe njofton pёr vendimin e tij.
2. Dosja e sigurisё
2.1 Ekspertët e projektuesit e tunelit hartojnë njё dosje tё sigurisё pёr secilin tunel dhe e përditësojnë nё vazhdimёsi. Ai i dorëzon njё kopje autoritetit.
2.2 Dosja e sigurisё pёrshkruan masat e nevojshme tё parandalimit dhe mbrojtjes, pёr tё siguruar sigurinё e pёrdoruesve, duke marrё parasysh personat me lёvizshmёritё kufizuar dhe tё meta, tё natyrës sё itinerarit, tё konfigurimit tё veprёs, tё mjedisit tё saj, karakteristikave tё qarkullimit dhe mundësive tё veprimit tё shërbimeve tё ndërhyrjes, tё përcaktuara nё nenin 3 tё këtij ligji.
2.3 Nё veçanti, dosja e sigurisё sё njё tuneli nё fazёn e projektimit pёrfshin:
- pёrshkrimin e veprës sё projektuar, si dhe të mundësive tё hyrjeve tё saj, e shoqёruar me planet e nevojshme pёr kuptimin e konceptimit tё saj dhe dispozitave tё shfrytëzimit tё parashikuara;
- njё studim parashikues tё qarkullimit qё saktёson dhe qё përligj regjimin e marrё parasysh pёr transportin e mallrave tё rrezikshme, i shoqёruar me analizёn e rreziqeve,  e kёrkuar nga pika 3.7 e shtojcёs I;
- njё studim tё veçantё tё rreziqeve qё pёrshkruan aksidentet potenciale qё sjellin haptas cenimin e sigurisё sё përdoruesve tё rrugës nё tunele dhe qё janë tё afta  tё ndodhin gjatё fazës sё shfrytëzimit, ashtu si natyrёn dhe rёndёsinё e pasojave tё mundshme; ky studim saktёson dhe pёrligj masat tipike karakteristike pёr tё ulur mundёsinё e ndodhjes sё aksidenteve dhe pasojave tё tyre;
- mendimi mbi sigurinë dhёnё nga njё ekspert ose njё organizёm kompetent, qё do tё mund tё ishte njёsia e kontrollit.
2.4 Dosja e sigurisё sё njё tuneli qё ёshtё nё fazёn e vënies nё shёrbim, përveç pjesëve tё pёrmendura pёr fazёn e projektimit përfshin: 
- pёrshkrimi i organizimit, burimeve njerёzore dhe materialet, si dhe udhёzimet e parashikuara nga menaxheri i tunelit dhe aprovuar nga oficeri i sigurisë pёr tё siguruar shfrytёzimin dhe mirёmbajtjen e veprёs;
- plani i ndërhyrjes sё urgjencës hartuar nё lidhje dhe bashkёpunim me shёrbimet e ndërhyrjes, qё merr parasysh edhe personat me lёvizshmёri tё kufizuar dhe tё meta fizike;
- pёrshkrimi i mekanizmit tё prapaveprimit tё pёrhershёm tё pёrvojёs qё lejon tё regjistrojё dhe tё analizojё ndodhitё dhe aksidentet e rёndёsishme.
2.5 Dosja e sigurisё sё njё tuneli nё shfrytëzim pёrfshin, përveç pjesëve tё pёrmёndura pёr fazёn e vënies nё shёrbim:
- njё raport dhe njё analizё qё ka tё bёjё me ndodhitё dhe aksidentet mё tё rёndёsishme qё janë bёrё qё nga hyrja nё fuqi e këtij ligji;
- njё listё të ushtrimeve tё sigurisё, tё kryera dhe njё analizё e mёsimeve qё kanё nxjerrё.
3. Vёnia nё shёrbim
3.1 Hapja fillestare e njё tuneli pёr qarkullim publik ёshtё e varur nga njё leje/autorizim nga autoriteti administrativ. Leja/autorizimi i vënies nё shërbim duhet të jetë nё pёrputhje me procedurёn e përshkruar mё poshtё. 
3.2 Kjo procedurё zbatohet edhe nё rihapjen e njё tuneli pёr qarkullim publik pas çdo ndryshimi tё rёndёsishёm tё kryer nё ndёrtimin/konstruksionin dhe nё shfrytёzim, ose pas punimeve tё shndërrimit tё rёndёsishёm tё veprës, qё mund tё ndryshojnë mёnyrё shprehëse njё nga elementet pёrbёrse tё dosjes sё sigurisё. 
3.3 Menaxheri i tunelit i dërgon dosjen e sigurisё, të pёrmendur nё pikёn 2.4, oficerit tё sigurisё, i cili jep mendimin mbi hapjen e tunelit pёr qarkullim publik.
3.4 Menaxheri i tunelit ia dёrgon kёtё dosje tё sigurisё autoritetit administrativ, duke i bashkёlidhur mendimin e oficerit tё sigurisё. Autoriteti administrativ vendos tё lejojё ose jo hapjen e tunelit pёr qarkullim publik ose ta lejojё me kushte kufizuese, dhe ia njofton kёtё vendim administratorit tё tunelit. Njё kopje e kёtij vendimi i drejtohet shërbimeve tё ndërhyrjes.
4. Ndryshimet
4.1 Pёr çdo ndryshim tё rёndёsishёm tё bёrё nё strukturё, pajisjet ose nё shfrytёzim, qё mund tё ndryshojё nё mёnyrё shprehëse njё nga elementet pёrbёrёse tё dosjes sё sigurisё, menaxheri i tunelit kërkon njё leje/autorizim tё ri tё shfrytëzimit, sipas procedurës sё përshkruar nё pikёn 3. 
4.2 Menaxheri i tunelit njofton oficerin e sigurisё pёr çdo ndryshim tjetër tё ndёrtimit/konstruksionit dhe tё shfrytëzimit/operimit. Pёrveç kësaj, përpara çdo punimi tё ndryshimit tё veprёs, menaxheri i jep oficerit tё sigurisё njё dokumentacion qё përshkruan hollёsisht propozimet.
4.3 Oficeri i sigurisё shqyrton pasojat e ndryshimit dhe, nё tё gjitha rastet, i jep mendimin e tij menaxherit të tunelit, i cili i dёrgon kopjen autoritetit administrativ dhe shërbimeve tё ndërhyrjes.
5. Ushtrimet periodike
Menaxheri i tunelit dhe shёrbimet e ndërhyrjes organizojnё, nё bashkёpunim me oficerin e sigurisё, ushtrime stërvitjeje periodike tё pёrbashkёta pёr personelin e tunelit dhe shërbimeve tё ndërhyrjes. Kёto ushtrime stёrvitjeje:
- duhet tё jenё sa mё realiste qё mundet dhe t’u përgjigjen skenarëve tё ndodhive tё përcaktuara;
- duhet tё japin rezultate tё qarta tё vlerёsimit;
- duhet tё shmangen shkaktimet dёmeve nё tunel; dhe
- mund tё realizohen, gjithashtu, pjesërisht nёn formёn e ushtrimit stёrvitjes mbi tavolinё ose e ushtrimeve stërvitjeve tё simulimit mbi oridnatorё/kompjuter pёr tё marrё rezultate plotёsuese.
a) Ushtrime stërvitje tё kryera tё natyrës direkte, nё kushte sa mё realiste qё mundet, realizohen tё paktёn çdo katёr vjet. Mbyllja e tunelit do tё kërkohet vetëm nёse masa tё pranueshme mund tё merren pёr tё shmangur, devijuar, ndёrruar drejtimin e lёvizjes, qarkullimit. Ushtrimet, stёrvitjet e pjesshme dhe/ose me simulim kryhen çdo vit nё intervale. Nё zonat ku shumё tunele janё vendosur nё afërsi tё menjëhershme njёri pas tjetrit, ushtrimi i stёrvitjes i natyrës direkte duhet tё realizohet tё paktёn nё njё nga kёto tunele.
b) Oficeri i sigurisё dhe shёrbimet e ndërhyrjes vlerёsojnё bashkërisht kёto ushtrime stёrvitjeje, hartojnë njё raport dhe bёjnё propozimet e duhura.

SHTOJCA III
Shenjёzimi pёr tunelet

1. Kёrkesat e pёrgjithshme
Mё poshtё gjenden panelet dhe simbolet rrugore qё do tё përdoren pёr tunelet rrugore. Pёrveç tregimeve tё specifikuara, panelet rrugore tё pёrmendura nё kёtё seksion janë përshkruar nё Konventёn e Vjenёs tё vitit 1968 mbi shenjёzimin rrugor.
Me qёllim qё tё lehtёsohet kuptimi i paneleve nё shkallё ndёrkombёtare, sistemi i paneleve dhe shenjave tё përshkruara nё kёtё shtojcё bazohet mbi pёrdorimin e formave dhe ngjyrave tipike/ karakteristike pёr çdo kategori tё paneleve dhe, çdo herё qё kjo ёshtё e mundshme, mbi pёrdorimin e simboleve grafike mё shumё se mbishkrime. 
Kur shtetet e quajnë qё ёshtё e nevojshme tё ndryshojnё panelet dhe simbolet e parashikuara, ato nuk duhet tё ndryshojnё karakteristikat kryesore. Kur shtetet nuk zbatojnë Konventёn e Vjenёs, panelet dhe simbolet e parashikuara mund tё ndryshohen, pёr aq sa ndryshimet e kryera nuk  ndryshojnë qëllimet kyesore.
1.1 Panelet rrugore përdoren pёr tё treguar pajisjet qё vijojnë tё sigurisё nё tunele:
Vendparkimet
Daljet e sigurisё: i njёjti panel përdoret pёr tё gjitha llojet e daljeve tё ndihmës.
Rrugёt e largimit/evakuimit: dy dalje tё ndihmës mё ta afёrta tregohen me panele tё vendosura mbi muret  e tunelit, nё largësi qё nuk kalojnё 25 m, nё njё lartёsi nga 1 m deri nё 1,5 m mbi nivelin e rrugës sё largimit me tregimin e largёsive deri te daljet,
Postet e ndihmёs: panelet qё tregojnë praninё e telefonit tё thirrjes sё urgjencёs dhe tё aparateve shuarëse tё zjarrit.
1.2 Radio
Nё tunelet ku pёrdoruesit mund tё marrin njoftime, duke filluar nga radio e tyre, panelet e duhura tё vendosura para hyrjes nё tunel njoftojnë pёrdoruesit mbi mёnyrёn e marrjes sё kёtyre njoftimeve.
1.3 Panelet dhe shёnjёzimet janë bёrё dhe vendosur nё mёnyrё qё të jenё qartësisht tё dukshme, të shikueshme.
2. Pёrshkrimi i shenjave dhe paneleve
Shtetet pёrdorin panelet e pёrshtatshme, nёse ёshtё e nevojshme, nё zonёn e parasinjalizimit tё tunelit, nё brendёsi tё tunelit dhe pas fundit tё tij. Pёr tё përcaktuar shenjёzimin qё përdoret nё njё tunel, kushtet lokale tё qarkullimit dhe tё ndёrtimit/konstruksionit, ashtu si kushte tё tjera lokale, janë marrё parasysh. Panelet nё përputhje mё Konventёn e Vjenёs mbi shёnjёzimin rrugor janë pёrdorur, me përjashtim tё shteteve qё nuk zbatojnë Konventёn e Vjenёs.
[image: ]2.1 Paneli “tunel”
Paneli kёtu vendoset nё çdo hyrje tё tunelit:
Paneli E11A pёr tunelet rrugore, i parashikuar nё Konventёn e Vjenёs. Gjatёsia tregohet ose nё pjesёn e poshtme tё panelit ose mbi njё panel shtesё H2.
Pёr tunelet mё tё gjata se 3 000 m, distanca qё mbetet pёr tё përshkuar nё tunel tregohet me  1 000 m tё plota.
Emri i tunelit mund tё tregohet, jepet gjithashtu.

2.2 Shenjёzimi horizontal
Njё kufizim horizontal duhet tё përdoret nё anё tё karexhatёs.
Nё rastin e tuneleve me qarkullim  nё tё dyja drejtimet, mjete qartësisht tё dukshme/të shikueshme duhet tё përdoren pёrgjatё vijёs sё mesit, e thjeshtё ose e dyfishtё, qё ndan dy drejtimet e qarkullimit.
2.3 Shenjat dhe panelet pёr shenjёzimin e pajisjeve
Postet e ndihmës janë tё pajisura mё panele njoftuese, qё janё panelet F, nё pёrputhje me Konventёn e Vjenёs dhe tregojnё pajisjet e vёna nё dispozicion tё përdoruesve tё rrugёs, tё tilla si:         

Telefoni i thirrjes sё urgjencës. Aparati i shuarjes sё zjarrit.
Nё postet e ndihmës qё janë tё ndara me tunelin me njё portё, njё tekst qartёsisht i lexueshёm, i hartuar nё gjuhёt e duhura, tregon qё posti i ndihmёs nuk siguron mbrojtjen nga zjarri. 




Ja dhe njё shembull:

“KJO ZONЁ NUK SIGURON ASNJЁ MBROJTJE KUNDЁR ZJARRIT
NDIQNI PANELIN E DALJEVE TЁ NDIHMЁS”

Vendparkimet
Panelet qё tregojnë vendparkimet duhet tё jenё panelet E, nё përputhje me Konventёn e Vjenёs. Telefonёt dhe aparatet shuarëse tё zjarrit tregohen nga njё panel shtesё ose janë trupëzuar nё vetё panelin.

Daljet e ndihmës
Panelet qё tregojnё daljet e ndihmёs duhet tё jenё panelet G, nё pёrputhje me Konventёn e Vjenёs. 
Ja dhe shembujt:

Gjithashtu ёshtё e nevojshme tё jepen me shenja dy daljet mё tё afёrta  mbi trotuar. 
Ja dhe shembujt:                                                               

Shenjat e caktimit tё korsisё sё rrugёve


Kёto shenja mund tё jenё rrethore ose drejtkёndёshe.

[image: ]
Panelet pёr mesazhe tё ndryshme
Tё gjitha panelet pёr mesazhe tё ndryshme japin udhëzime tё qarta pёr tё njoftuar pёrdoruesin e tunelit pёr njё pengesё nё qarkullimin rrugor, njё avari, njё incident apo aksident, njё zjarr ose çdo rrezik tjetёr.

	Zbulim automatik të ndodhisë 
	pika 2.14
	D
	D
	D
	D
	D
	Të paktën një nga të dy sistemet është i 

	 
	dhe/ose zbulim të zjarrit
	
	 
	
	 
	
	 
	detyrueshëm në tunelet e pajisura me një 

	 
	 
	 
	 
	 
	 
	 
	 
	post të kontroll - komandimit.
	 






	
	
	
	  Qarkullimi ≤ 2 000
	  Qarkullimi > 2 000 mjete për
	 
	 
	 
	 

	PËRMBLEDHJE E KËRKESAVE  MINIMALE
	     mjete për korsi
	
	korsi
	
	Kushtet shtesë me qëllim që përdorimi
	 

	                          
	
	500 -
	> 1 000 m
	500 -
	1 000 -
	> 3 000 m
	të jetë i detyrueshëm ose të bjerë në sy.

	
	
	
	1 000 m
	 
	1 000 m
	3 000 m
	
	 
	
	
	 

	Pajisjet e 
	Fenerët e qarkullimit ( sema-
	pika 2.15.1
	JD
	D
	JD
	D
	D
	 
	 
	 
	 

	mbylljes së
	forët ) para hyrjeve
	
	 
	
	 
	
	 
	
	
	
	 

	tunelit
	Fenerët e qarkullimit ( sema-
	pika 2.15.2
	 
	 
	 
	 
	 
	E këshillueshme nëse ka një post të kontroll -

	 
	forët ) në brendësi të tunelit
	
	JD
	JD
	JD
	JD
	K
	komandimit dhe që gjatësia kalon 3 000 m.

	 
	të paktën çdo 1 000 m
	 
	 
	 
	 
	 
	 
	 
	 
	 
	 

	Sistemet e
	Ritransmetimi radio për 
	pika 2.16.1
	JD
	JD
	JD
	D
	D
	 
	 
	 
	 

	komunikimit
	shërbimet e ndërhyrjes
	
	 
	
	 
	
	 
	
	
	
	 

	 
	Mesazhet radiofonike të
	pika 2.16.2
	 
	 
	 
	 
	 
	Të detyrueshme kur radio transmeton për përdo-

	 
	ngutjes (urgjencës) për 
	
	D
	D
	D
	D
	D
	ruesit e tunelit dhe kur ka një post të  kontroll -

	 
	përdoruesit e tunelit
	
	 
	
	 
	
	 
	komandimit.
	
	 

	 
	Altoparlantët në kabinat dhe 
	pika 2.16.3
	 
	 
	 
	 
	 
	Të detyrueshme kur përdoruesit që largohen 

	 
	daljet
	 
	D
	D
	D
	D
	D
	nga tuneli duhet të presin para se të mund të

	 
	
	 
	 
	 
	 
	 
	 
	dalin jashtë.
	
	 

	 
	 
	 
	 
	 
	 
	 
	 
	Për të siguruar funksionimin e pajisjeve të

	Sistemi ndihmës i ushqimit elektrik
	pika 2.17
	D
	D
	D
	D
	D
	sigurisë të nevojshme të paktën gjatë largimit

	 
	 
	 
	
	 
	 
	 
	 
	(evakuimit) të përdoruesve të tunelit.
	 

	Rezistenca ndaj zjarrit e pajisjeve
	pika 2.18
	D
	D
	D
	D
	D
	Synon të ruajë funksionet e nevojshme të

	 
	 
	 
	 
	 
	 
	 
	 
	sigurisë.
	 
	 
	 






VENDIM
Nr. 52/2013

PËR EMËRIMIN E KRYETARIT TË BORDIT TË KOMISIONERËVE TË ENTIT RREGULLATOR TË ENERGJISË (ERE)

Në mbështetje të nenit 78 të Kushtetutës, të nenit 4 të ligjit nr. 9072, datë 22.5.2003 “Për sektorin e energjisë elektrike”, të ndryshuar dhe të nenit 111 të Rregullores së Kuvendit, me propozimin e Ekipit Përzgjedhës,

KUVENDI
I REPUBLIKËS SË SHQIPËRISË

VENDOSI:

I. Zoti Petrit Ahmeti emërohet Kryetar i Bordit të Komisionerëve të Entit Rregullator të Energjisë.
II. Ky vendim hyn në fuqi menjëherë.

KRYETARI
                                                                                                  Ilir META

Miratuar në datën 10.10.2013


VENDIM
Nr. 53/2013
 
Për zgjedhjen e ZOTIT SOKOL ÇOMO anëtar TË këshillit TË LARTË të Drejtësisë
 
Në mbështetje të neneve 78 dhe 147 të Kushtetutës, të nenit 4 pikat 2 dhe 7 të ligjit nr. 8811, datë 17.5.2001 “Për organizimin dhe funksionimin e Këshillit të Lartë të Drejtësisë”, të ndryshuar, si dhe të nenit 111 të Rregullores së Kuvendit, me propozimin e një grupi deputetësh,
 
KUVENDI
I REPUBLIKËS SË SHQIPËRISË

VENDOSI:

I. Zoti Sokol Çomo zgjidhet anëtar i Këshillit të Lartë të Drejtësisë në vend të zotit Neshat Fana, të cilit i ka mbaruar mandati.
II. Ky vendim hyn në fuqi menjëherë.
 
KRYETARI
                                                                                                  Ilir META

Miratuar në datën 10.10.2013

DEKRET
Nr. 8348, datë 14.10.2013

PËR DHËNIE TË SHTETËSISË SHQIPTARE

Në mbështetje të nenit 92, pika “c”, dhe nenit 93 të Kushtetutës,  si dhe nenit 9, pika 7, e nenit 20 të ligjit nr. 8389, datë 05.08.1998, “Për shtetësinë shqiptare”, të ndryshuar, bazuar edhe në propozimet e Ministrit të Turizmit, Kulturës, Rinisë dhe Sporteve,

DEKRETOJ:

Neni 1

U jepet shtetësia shqiptare me kërkesë të tyre personave të mëposhtëm:
1. Geldona Mentor Morina
2. Faton Azem Ademi

Neni 2

Ky dekret hyn në fuqi menjëherë.

PRESIDENTI  I  REPUBLIKËS SË SHQIPËRISË 
Bujar Nishani



DEKRET
Nr. 8349, datë 14.10.2013

Për FILLIMIN E funksionimiT TË gjykatave administrative

Në mbështetje të nenit 93 të Kushtetutës së Republikës së Shqipërisë dhe të nenit 70, pika 5, të ligjit nr. 49/2012 “Për organizimin dhe funksionimin e gjykatave administrative dhe gjykimin e mosmarrëveshjeve administrative”, me propozim të Ministrit të Drejtësisë,

DEKRETOJ:

Neni 1

Funksionimi i gjykatave administrative fillon më datë 4 nëntor 2013.

Neni 2

Ky dekret hyn në fuqi menjëherë.

PRESIDENTI  I  REPUBLIKËS SË SHQIPËRISË 
Bujar Nishani

